text:
བོད་ནང་དུ་དེང་སྐབས་རྩོམ་པ་པོ་མང་པོ་ཡོད་ནའང༌། དངོས་དོན་འབྲི་མཁན་ཧ་ཅང་གི་ཉུང་ཉུང་རེད། འཇམ་དབྱངས་སྐྱིད་ལགས་ཀྱིས་རྒྱ་ནག་བདེ་འཇགས་མི་སྣས་ཁོང་༢༠༠༨་ལོའི་ཟླ་བ་བཞི་བའི ཚེས་༡་ཉིན་ནས་ཚེས་༢༡་བར་ཉིན་ཉི་ཤུའི་རིང་འཛིན་བཟུང་བཀག་ཉར་བྱས་ནས། འདྲི་བརྩད་བྱས་པའི་གནས་ཚུལ་{མནར་གཅོད་ཀྱི་གོ་རིམ}ཞིབ་ཚགས་བྲིས་འདུག རྩོམ་ཡིག་འདི་འཇམ་དབྱངས་སྐྱིད་ཁོང་གི་ཟིན་བྲིས་གཙོས་པའི་བོད་ཕྱི་ནང་གཉིས་ཀྱི་བོད་ཡིག་དྲ་རྒྱ་མང་པོ་ཞིག་གི་ནང་མུ་འགོད་བྱས་འདུག་ཀྱང་། རྩོམ་ཡིག་འདི་འགོ་ནས་མཇུག་བར་དུ་གནས་ཅིག་ཏུ་སེམས་ལྷོད་ལ་བབ་ནས་ཇ་དཀར་ཡོལ་གང་མདུན་དུ་བཞག་ནས་ཀློག་རྒྱུར་དཀའ་ངལ་ཡོད་པའི་ཉམས་མྱོང་བྱུང༌། དེ་བས་དེ་རིང་ངས་འདི་ནས་འཇམ་དབྱངས་སྐྱིད་ལགས་ཀྱིས་བྲིས་པའི་{མནར་གཅོད་ཀྱི་གོ་རིམ་ཞིག་ཅེས་པའི་རྩོམ་ཡིག་ཆ་ཚང་་བཟོ་བཅོས་གང་ཡང་མ་བྱས་བར་ཇི་བཞིན་ཕྲན་གྱི་ཟིན་བྲིས་ནང་བཀོད་པར་གཟིགས་རོགས། གཟིགས་རིན་ཡོད་པའི་རྩོམ་ཡིག་ཞིག་རེད།
མནར་གཅོད་ཀྱི་གོ་རིམ་ཞིག(13)
དེ་བཞིན་བཙོན་ཤག་གཙང་སྦྲ་དང་། ཁ་ངོ་བཀྲུ་ཙམ་བྱས་རྗེས་ནངས་ཇ་འཐུང་བའི་བརྡ་བརྒྱབ་པ་ན། ཚང་མ་གྱང་རྩ་རུ་ཀྲོང་ངེར་ལངས་བསྡད་དེ“སྤྱི་ཚོགས་རིང་ལུགས་བཟང”སོགས་གསར་རྗེའི་གླུ་དབྱངས་གཉིས་བླངས་རྗེས། བཙོན་མའི་སྲུང་བྱ་བློ་ནས་འདོན་དགོས། ཟ་མ་ལེན་སྐབས་ཚང་མ་
ཐང་དུ་ཙོག་ནས། གོག་མ་ལངས་ཀྱིས་སྒོ་ཁར་སོང་སྟེ་ལྕགས་དྲའི་བར་ནས་འབྲས་ཐང་བླངས་རྗེས་བཀའ་དྲིན་ཆེ་ཞུ་ཞོར། ཕྱིར་ཡོང་སྟེ་ཟ་མ་ཉལ་ཁྲིའི་སྟེང་བཞག་མཐར། སླར་གྱང་རྩར་སོང་ནས་ལངས་འདུག་དགོས། ནངས་ཇ་བླུགས་ཚར་ཏེ་ཁོ་ཚོ་ཕྱིར་སོང་བ་ན། ད་གཟོད་ནངས་ཇ་འཐུང་ཆོག་པ་རེད། ངས་སྔ་མོ་དེ་ནས་བཟུང་ནངས་ཇ་འཐུང་ཁུལ་ཙམ་བྱས་པ་ཡིན། ཟས་ཟ་འདོད་ཀྱི་ཡི་ག་སྔར་བཞིན་མེད། ལྷག་པར་དུ་ཟ་མ་ལེན་སྟངས་དེས་ང་རང་ཁྱི་ཞིག་གི་ས་ལ་བཞག་ནའང་། ཁོ་ཚོས་བཤད་པ་བཞིན་ནད་བྱུང་ཚེ་ཁ་ཡ་བྱེད་མཁན་མེད་པས། དངོས་གནས་ས་དེ་རུ་ཤི་ཡང་སྡུག་གྱོང་ཡིན་པའི་སྣང་བ་ཞིག་སྐྱེས་ནས་སྐྲག་སྟེ་ཟ་མ་ཟོས་པ་ཡིན་ལ། ཟ་མ་རྫོབ་པོ་དེ་ཅུང་ཟད་ཟོས་རྗེས་ལུས་ལ་སྟོབས་ཤུགས་གང་ཙམ་ཞིག་འཛོམས་སོང་། ཟ་མ་ཁྱེར་ཡོང་མཁན་སྐྱེས་པ་བཙོན་མ་གཉིས་རེད་ལ། ལན་རེར་ཟ་མ་ལྡུག་མཁན་གྱི་གམ་དུ་ཉེན་རྟོག་པའང་ཡོད། འབྲས་ཐང་དེར་སྤོད་ཡ་ལ་གོ་རེ་ཅོང་རྡོག་རེ་འདུག ནུབ་འཚལ་འཐུང་སྐབས་ཀྱང་ཟ་མ་ལེན་སྟངས་དེ་འདྲ་རེད། མི་འདྲ་ས་ཞིག་ཡོད་པ་ནི། ནུབ་འཚལ་རྗེན་ཐུག་ཡིན་པ་དེ་རེད། ཐུག་པ་དེའི་ནང་དུ་ཞོག་ཁོག་དང་ཚོད་དཀར་ལྗང་ཁུ་ཏོག་ཙམ་ལས་ཚྭ་ཡང་མི་འདུག ཉི་མ་སུམ་བརྒྱ་དྲུག་ཅུ་ལ་ཟ་མ་སྣ་ཁ་དེ་གཉིས་ལས་ཡོད་པ་མ་རེད་ཟེར། བཙོན་གྲོགས་ཚོས་བཤད་ན། ཟ་མ་དེ་འདྲ་ཟོས་ཏེ་ཡུན་རིང་ཕྱིན་པ་ན། མགོའི་སྐྲ་ལྷུང་བ་དང་། ལུས་པོ་ནས་སྐྱི་མོ་རིམ་པ་ཞིག་གོགས་ཡོང་གི་རེད་ཟེར། ཉིན་གུང་གི་ཟ་མ་ནི་རང་གིས་ཉོས་པའི་མགྱོགས་ཐུག་རེད། བཀག་བསྐྱིལ་ཁང་གིས་གུང་ཚིགས་ལྡུད་ཀྱི་མ་རེད།
ནངས་ཇ་འཐུངས་ཏེ་དཀར་ཡོལ་གཙང་དག་བཀྲུས་ཚར་ནས་ཅུང་མ་འགོར་བར། བར་ཁྱམས་སུ་ཉེན་རྟོག་པའི་སྐད་སྒྲ་གྲགས་པ་དང་བཙོན་མོ་རྣམས་ཀྱིས་རང་རང་གི་གྱང་རྩའི་འདུག་ས་བཙལ་ནས་ཟི་ཟི་ལོང་ལོང་དུ་གྱུར་འདུག སྐབས་དེར་བཙོན་ཤག་གི་ལྕགས་ཟྭ་ཁྲོགས་སེ་ཕྱེ་རྗེས། ཕ་ཡུལ་མཚོ་སྔོན་ནས་ཡིན་པའི་བཀག་བསྐྱིལ་ཁང་གི་འགོ་གཙོ་གཞོན་པ་ཞིག་གིས་སྐྱེས་པ“བཙོན་མ་རང་དབང་ཅན”གཉིས་ཁྲིད་ཡོང་ནས། ང་ཚོ་ཨང་རིམ་ལྟར་གྱང་རྩ་རུ་ཙོག་བཅུག་སྟེ་ལག་པ་གཉིས་མཐོ་དམའ་བཏོད་པའི་པུས་མོའི་སྟེང་བཞག་ཅིང་བྲང་ཁོག་ལྡིར་མགོ་བོ་དགྱེ། ཁ་ནས་བདུན་པ“འཇམ་དབྱངས་སྐྱིད”ཟེར་བཞིན་ཡར་ལངས་མར་ཙོག་ཐེངས་དུ་མར་བྱེད་དུ་བཅུག
ཐེངས་དང་པོར་སྦྱོང་བརྡར་བྱེད་སྐབས། ང་གྲལ་སྒྲིག་པའི་གོ་རིམ་ནོར་བར་མ་ཟད། སྐྲག་མ་དངངས་ཀྱིས་རང་གི་རྒྱབ་ལ་གྱོན་པའི་བཙོན་ཆས་སེར་པོའི་སྟེང“2”ཤིག་བྲིས་འདུག་པ་མཐོང་བས་དེ་མ་ཐག་ཁ་ནས“གཉིས་པ་འཇམ་དབྱངས་སྐྱིད”ཅེས་ཐལ་བས་ཨེན་ཙམ་གྱིས་གཅར་རྡུང་བཟེད། ཉི་མ་དེར་ཚེ་རིང་སྒྲོལ་མ་ཁྲིད་སོང་བས། ང་ནི་བཙོན་ཤག་དེར་ཡོང་བ་ཆེས་མཐའ་མའི་ཨང་བདུན་པ་བ་རེད། གྱང་རྩ་རུ་གྲལ་སྒྲིག་སྐབས་ངེས་པར་དུ་བཙོན་ཁང་དེར་ཡོང་བའི་གོ་རིམ་ལྟར་བསྒྲིག་དགོས། དེ་ལྟར་མ་བྱས་ཚེ་རྟ་ལྕག་གིས་འབྲབ་ཤག་རེད། བཙོན་སྦྱོང་བྱས་པ་ཁོ་པའི་བློ་ལ་ཅུང་ཟད་མ་བབས་པ་བྱུང་ནའང་རྡུང་གྲབས་བྱེད། ཁོས་སྔོན་ཆད་ཁྱོད་ཚོ་ཅི་ཞིག་བྱེད་མཁན་ཡིན་ནའང་། ས་འདིར་ཡོང་ན་ཚང་མ་གཅིག་འདྲ་ཡིན་པ་རེད་ཅེས་ང་ལ་དམིགས་ནས་བཤད། དེ་ནས་སླར་ཡང་གསར་བརྗེའི་གླུ་དབྱངས་དང་བཙོན་མའི་སྲུང་བྱ་བློར་འདོན་དུ་བཅུག་ཅིང་། བློར་མི་ཡོང་མཁན་ལའང་རྟ་ལྕག་གིས་འབྲབ་གྲབས་བྱེད། ཁོའི་བཀོད་འདོམས་ལྟར་སྐྱེས་པ“བཙོན་མ་རང་དབང་ཅན”གཉིས་ཀྱིས་ང་ཚོས་སྔོན་ཏག་ཏག་ལ་བལྟབས་ཚར་བའི་ཉལ་ཐུལ་དང་གྱང་ངོས་ཀྱི་སྒམ་ཆུང་ནང་གི་དངོས་པོ་ཡོད་ཚད་ཕྱིར་ཕྱུང་ནས་ཕྱོགས་ཕྱོགས་སུ་གཏོར་བཞིན་སྔོག་སྐབས་ང་ལ་ཇག་པས་བཅོམ་པའི་སྣང་བ་ཞིག་བྱིན། ང་ཚོ་དེ་ལྟར་ཙོག་སྟེ་ཡུན་རིང་དྲགས་པས་རྐང་པ་ན་ནས་བཟོད་བསྲན་བྲལ། ཡིན་ནའང་བཙོན་མོ་རྣམས་སྐྲག་སྟེ་འཕག་འགུལ་བྱེད་ཕོད་མཁན་མི་འདུག འགོ་གཙོ་ཀླད་བྱི་དེ་ཁ་ཕར་འཁོར་ཙམ་ལ། རྐང་པ་གཉིས་བརྗེས་ནས་སྦྲིད་པ་དེ་གཡུག་ཙམ་གྱིས་མུ་མཐུད་དུ་ཨམ་གཙིགས་བསྡམས། ཁོ་པས་སྐད་འགྲགས་བྱེད་ཞོར་ལག་གི་རྟ་ལྕག་གཡུག་གཡུག་བྱེད་དུས་ངས་འདི་རུ་ཉི་མ་མི་འཁྱོལ་ཁོ་ཐག་ཡིན་པ་ཤེས།
ཁོ་ཚོ་སོང་རྗེས་ང་ཚོས་ཡང་བསྐྱར་ཉལ་ཆས་བལྟབས་ཏེ་བཙོན་ཤག་གཙང་དག་བྱས་པ་ཡིན། སྙིང་པོ་ཅི་ཡང་མེད་པའི་ལས་ཀ་རྫོབ་པོ་དེ་འདྲའི་ཁྲོད་དུས་ཚོད་རྣམས་འཕྲོ་བརླག་གཏོང་བ་དང་། མི་མིན་ཁྱི་མིན་གྱིས་འཚོ་བ་ནི། མི་ཚེ་སྟོང་ཟད་གཏོང་བ་རང་རེད་འདོད་དེ་ཕངས་སེམས་ཀྱིས་གདུང་། དེ་བཞིན་ཆུ་ཚོད་བཅུ་ལྷག་ལ་སླེབས་རྗེས། སྒོ་ར་ནང་སོང་ཆོག་པའི་བཀའ་འཁྲོལ། ཉི་མ་དེར་ནམ་ཟླ་དྭངས་ཤིང་མཁའ་དབུགས་ཤིན་ཏུ་བཟང་། ཉིན་ཉི་ཤུ་ཙམ་ལ་ཉི་མར་ལྡེ་མྱོང་མེད་པའི་རྐྱེན་ནམ། ཉི་འོད་མཐོང་བ་དང་ང་ལ་བཤད་མི་ཤེས་པའི་དགའ་སྤྲོ་ཞིག་རྒྱས་ཡོང་། སེར་གྱི་ལེར་ཤར་བའི་ཉི་འོད་ཁྲོད་ངའི་སེམས་པ་སྐད་ཅིག་མར་ཕྱིར་དྲན་གྱི་ཀློང་དུ་ཞུགས། ནམ་རྒྱུན་ཡིན་ན་དུས་འདི་ནི་ཁྱིམ་མི་དང་མཉམ་དུ་ཡུལ་རྒྱན་མེ་ཏོག་མྱོང་རོལ་གྱི་དུས་ཚིགས་ཡིན་ལ། མེ་ཏོག་གི་དྲི་ཞིམ་ལྡང་བའི་གླིང་གའི་གྲུ་ཟུར་གང་རུང་དུ་གྲོགས་པོ་ཚོས་ཟས་ཁ་ཇ་ཁ་ནས་འདུ་ཤེས་རྩོད་པའི་དུས་ཀྱང་ཡིན་སྲིད། དཔྱིད་ཀའི་དུས་ཚིགས་ཀྱི་བསླུ་བྲིད་ནི་ཅི་འདྲའི་བཟློག་དཀའ་བ་ལ་ཨང་། ཞེས་སྡུག་བསྔལ་གྱི་མདུད་པ་རེ་ཞིག་བཀྲོལ་ཏེ་རང་གི་འདས་སོང་གི་མངར་སྐྱུར་བསྐ་གསུམ་གྱི་འཚོ་བ་ཡོད་དོ་ཅག་བདེ་སྐྱིད་དུ་མཐོང་ནས་བདེ་བ་ཙམ་སྒོམ་སྐབས། མི་ཞིག་གིས་གློ་བུར་དུ་ངའི་མིང་ནས་བོས་ཏེ་ང་རང་སྐྱིད་པོའི་རྨི་ལམ་ལས་བཙན་གྱིས་དཀྲོགས། བཙོན་བདག་མས་ང་དང་ཁ་ཆེའི་བུ་མོ་དེར་སྒོ་ར་གཙང་སྦྲ་བྱོས་ཟེར་གྱིན་འདུག ངས་མི་འདོད་བཙན་གྱིས་གསང་སྤྱོད་ཁང་ནས་ཞེ་མེར་བའི་ལག་ཕྱིས་འབག་བཙོག་དེ་ཁྱེར་ཡོང་ནས་ཐང་ཕྱིས། བཙོན་མ་རེ་གཉིས་ཀྱིས་དེ་མི་གཙང་དང་འདི་མི་གཙང་ཟེར་བ་ལག་ཕྱིས་ཡང་ཡང་བཀྲུས་ཏེ་ཕྱིས། དེ་རྗེས་བཙོན་མ་ཚོ་ཉིས་གཤར་བྱེད་དུ་བཅུག་སྟེ་རྩལ་སྦྱོང་ཐེངས་གཉིས་ལ་བརྩེས། བཙོན་བདག་མས་རྩལ་སྦྱོང་ལ་བྱང་ཆ་མེད་མཁན་ལ་མྱུར་མོར་ཤེས་སུ་ཆུགས་ཟེར། དེ་ནས་སྒོ་ར་ཆུང་ངུ་དེའི་ནང་སྐོར་བ་ལྔ་བཅུ་རྒྱུག་ཏུ་བཅུག་པས། ང་མགོ་ཡུ་འཁོར་ནས་ཨེན་ཙམ་གྱིས་ཐང་ལ་འགྱེལ་སོང་། ཚུལ་དེ་མཐོང་རྗེས་བཙོན་བདག་མས་ང་ལ་ཏོག་ཙམ་ངལ་གསོ་རུ་བཅུག
རྒྱུག་མཚམས་བཞག་རྗེས་སྒྲོལ་མ་སྐྱིད་ལ་སྣེ་ཁྲིད་དུ་བཅུག་ནས་ཁོ་ཚོ་སྒོར་བྲོ་ལྡིང་། ངས་ཚུལ་དེ་མཐོང་སྐབས་ཡིད་ལྷག་ཏུ་སྐྱོ་ནས་མིག་ཆུ་བཞུར། ཁོ་ཚོ་ཡང་ས་དེར་འབྱོར་མ་ཐག་ཙམ་ལ་ང་དང་གཅིག་འདྲ་རེད་ཟེར། ཡིན་ནའང་དུས་ཡུན་འགོར་ན་ཅུང་ཙམ་གོམས་ལོབས་སུ་འགྲོ་ངེས་ཞེས་བཤད་ཀྱང་། ངས་དེར་གཏན་ནས་ཡིད་མ་ཆེས། སྒོར་བྲོ་ལྡིང་ཚར་བ་ན་ཚང་མ་རང་མོས་སུ་ངལ་གསོ་རུ་བཅུག དུས་དེར་སྒྲོལ་མ་སྐྱིད་ངེད་གཉིས་ཀས་ཁ་བརྡ་ཅུང་ཙམ་བྱས། བོད་པ་ཕན་ཚུན་བར་རྒྱ་སྐད་ལས་བོད་སྐད་ལབ་ཆོག་གི་མེད་པ་རེད་ལ། དེ་ནི་མོ་རང་ལ་མཚོན་ན། ཧ་ཅང་བཟོད་བསྲན་བྱེད་དཀའ་བ་ཞིག་རེད་ཟེར། རང་སྐད་རང་གིས་ལབ་མི་ཆོག་པ་དང་། རང་རིགས་རང་གིས་གླེང་མི་ཆོག་པའི་སྐབས་དེ་དག་ལ། ངའི་སྣང་ངོར་མི་རིགས་གྲངས་ཉུང་གི་སྐད་དང་ཡི་གེ་སྲུང་སྐྱོང་དང་རྒྱུན་སྲིང་བྱེད་དགོས་ཚུལ་གྱི་སྲིད་ཇུས་རབ་དང་རིམ་པ་ཡི་གེར་བཀོད་པ་ནི་སྐྱག་རྫུན་དང་གཞུང་ཁོག་སྐམ་པོ་ཁོ་ན་ཡིན་པ་རྟོགས་ཤིང་། རྒྱ་མི་ཤེས་ཡོན་ཅན་ཡུས་ཅེ་ལགས་ཀྱིས་རང་དབང་ནི་རིང་ལུགས་ཙམ་མ་ཡིན་པར་འཚོ་བ་དངོས་ཡིན་ཟེར་བའི་སྐད་ཆ་དེའང་ཡིད་ལ་དྲན་ཡོང་། མ་ཟད་བོད་པ་ཕན་ཚུན་བར་རྒྱ་སྐད་ཀྱི་ཁ་བརྡ་བྱས་ན་དེ་ལའང་ཚོད་འཛིན་བྱེད་པ་རེད། དེ་བས་མོས་ངེད་གཉིས་སོ་སོར་ཕྲལ་བར་ཞེད་ནས་འབྲེལ་འདྲིས་དུས་ཚོད་མ་རིང་ཞེས་བློ་གསལ་འཕུད་ཀྱི་འདུག ཁ་བརྡ་ཐུང་ཐུང་དེའི་ཁྲོད། མོའི་ཕ་མ་གཉིས་ལ་བུ་ཕྲུག་ཁོ་མོ་གཅིག་པུ་ལས་མེད་པ། མོ་རང་ལ་བུ་ཕྲུག་གསུམ་འདུག་པ། ཁོ་མོ་ཁྱོ་ག་དང་ཁ་གྱེས་ནས་ལོ་དུ་མ་འགོར་བ་སོགས་ཤེས། མོས་བཤད་ན། ཁོ་མོའི་ཉེས་མིང་ནི“རྒྱལ་ཁབ་ཁ་བྲལ་འགྲོ་བར་དབྱེན་སྐུལ་བཏང་བའི་ཉེས་པ”ཞེས་པ་དེ་རེད། དེ་ལྟ་ཡིན་ན་མ་མཐའ་ཡང་ལོ་ལྔ་ཡིས་ཁྲིམས་ཐག་གཅོད་ངེས་རེད་ཅེས་བཙོན་འདུག་བྱེད་པར་གྲ་སྒྲིག་བྱེད་ཀྱི་འདུག མོས་ངའི་བུ་ཕྲུག་ཚོ་ལོ་ན་ཕྲ་ཡང་ངའི་ཕ་མ་གཉིས་ཀྱིས་འདང་རྩིས་ཆེ་བས་ཞེ་མི་ཐོགས། སེམས་སུ་བློས་མི་ཐོངས་པ་དེ་རང་གི་ཨ་མ་རེད་ཅེས་ངུ་ངག་གིས་བཤད། དེ་མ་ཐག་ངའི་ལུས་ཧྲིལ་པོ་འཁྱག་སིབ་སིབ་ཏུ་གྱུར་ནས་སྨྲ་བ་མེད་པར་རེ་ཞིག་ལུས། མོས་དེར་མཐུད་ནས་མི་རིགས་འདིར་ཕན་ཙམ་བྱུང་ན་ང་བཙོན་དུ་སྡོད་དགོས་ཀྱང་འགྱོད་པ་མེད་ཅེས་བརྗོད། དུས་དེར་ངས་གངས་ཅན་བུད་མེད་རྣམས་ཁྱད་འཕགས་ཅན་ཡིན་པར་འདོད་པའི་རང་གི་ལྟ་ཚུལ་དེར་སྔར་ལས་ཀྱང་ཡིད་ཆེས་རྙེད། བཙོན་ཤག་དེའི་ནང་ང་ཚོ་བོད་པ་གསུམ་པོ་ཆབ་སྲིད་ཉེས་ཅན་ཡིན་པ་ལས། གཞན་ཁ་ཆེ་གཅིག་དང་རྒྱ་མོ་བཞི་བོ་ཚང་མ་ཉེས་དོན་ཉེས་ཅན་ཏག་རེད།
སྐབས་ཤིག་ལ་སྐྱེས་པ“བཙོན་མ་རང་དབང་ཅན”ཞིག་གིས་ཀ་ར་དང་སིལ་ཏོག་འགའ་ཁྱེར་ཡོང་སྟེ་ལྕགས་དྲའི་བར་ནས་བཙོན་བདག་མ་ལ་བྱིན་རྗེས། ང་ཚོར་ཀ་ར་རེ་དང་སིལ་ཏོག་ཕྱེད་ཀ་རེ་བགོས། ངས་དེ་བཀག་བསྐྱིལ་ཁང་གིས་བྱིན་པ་ཡིན་ནམ་ཞེས་དྲིས་པ་ན། བཙོན་མའི་ཁྱིམ་བདག་གིས་ཁྱེར་ཡོང་བ་རེད་ཟེར། ད་དུང་བཙོན་གྲོགས་ཤིག་གིས་ཕིང་ཨན་བཀག་བསྐྱིལ་ཁང་དུ་བུད་མེད་བཙོན་ཤག་ནི་འདི་གཅིག་པུ་ལས་མེད་གཤིས། ང་ཚོ་གཅེས་ཕྲུག་ཏུ་གྱུར་ཡོད་ཟེར། བདག་གིས་བཙོན་མ་དང་བཙོན་མའི་ཁྱིམ་མིར་སྙིང་རྗེ་ཞིག་སྐྱེས་ཤིང་། སེམས་སུ་བཙོན་མའི་ཁྲོད་མི་ཡག་པོ་སྙིང་རྗེ་ཅན་ཡང་འདུག་སྙམ། ཐོག་དང་པོར་སྦྱིན་པའི་ཕན་ཡོན་དེ་འདྲ་ཆེ་བ་རྟོགས། དེ་ལས་ཀྱང་མི་དང་མི་བར་གྱི་བརྩེ་སེམས་དྲོན་མོ་དེ་ཚོར། རང་ཉིད་ཀྱང་ས་འདི་ནས་ཐར་རྗེས་བཙོན་མ་ཚོར་སྦྱིན་པ་ཞིག་གཏོང་ཐུབ་ན་འདོད།
སྔ་དྲོ་དེར་བཀག་བསྐྱིལ་ཁང་གི་རུ་གཙོ་ཤོག་ཕེ་ལ་དགའ་མཁན་ཞིག་ཡོད་པ་དེས་ང་ཚོའི་སྒོ་རའི་ལྕགས་དྲའི་གམ་དུ་ཡོང་ནས་འདུག་སྟེགས་རལ་པོ་ཞིག་སྟེང་བསྡད་རྗེས། ལག་པ་ལྕགས་དྲའི་ནང་བསྲིངས་ཡོང་ནས་བཙོན་མ་གསུམ་དང་མཉམ་དུ་ཤོག་ཕེ་བརྩེས། མི་སུ་ཞིག་ཕམ་པ་ཡིན་ན་དེའི་ལག་མགོར་ཐལ་ལྕག་གིས་རྒྱག་ཆོག་པ་རེད། སྐབས་ཤིག་ལ་གུང་ཚིགས་ཟ་རན། ང་ཚོ་བཙོན་ཤག་ཏུ་སོང་། བཙོན་བདག་མས་གྱང་ངོས་ཀྱི་སྒམ་ལས་མི་རེ་ལ་མགྱོགས་ཐུག་གཅིག་རེ་བླངས་ནས་བྱིན། བཙོན་གྲོགས་ཚོ་སྒོར་སྒོར་གྱིས་ཉལ་ཁྲི་དམའ་མོ་དེའི་སྟེང་དཀྱིལ་དཀྲུང་དུ་ཙོག་རྗེས། མདུན་དུ་བཞག་པའི་གོ་རེ་ཅོང་རྡོག་རེ་དེ་སྔ་གཞུག་གིས་བླངས་ནས། ཆུ་ཁོལ་ཚ་མོའི་ནང་སྦངས་པའི་མགྱོགས་ཐུག་ལ་བལྟ་བཞིན་ཟོས། ང་ལ་ཡི་ག་མེད་པས་མགྱོགས་ཐིག་འཐུང་མ་ཚར། འཕྲོ་མ་གསང་སྤྱོད་དུ་དབོ་རྩིས་བྱེད་སྐབས་བཙོན་བདག་མས་འདི་རུ་ཟ་མ་ཆུད་ཟོས་སུ་གཏོང་རྒྱུ་མེད། འཕྲོ་མ་བསྐྱུར་ཏེ་ནུབ་འཚལ་གྱི་ཁ་སྣོན་བྱོས་ཟེར་བ་ལྟར་དྭངས་ཕོ་རྗེས་རྩིག་མ་བསྐྱུར། དེ་ནས་ང་ཚོས་གུང་གཉིད་ངལ་གསོ་བྱས། ལས་རེས་གཉིས་ཀྱིས་དཀར་ཡོལ་བཀྲུས་རྗེས། རང་རང་གི་ལྭ་བ་དང་། ང་ཚོའི་ངོ་བཀྲུ་ལག་ཕྱིས་བཀྲུས་ཏེ་སྒོ་རའི་ནང་བསྐམས། མཚམས་ཤིག་ལ་མི་ཞིག་གིས་ཡར་ལོངས་ཟེར་ནས་སྐད་བརྒྱབ། གསར་འབྱོར་པ་གཙོ་བྱས་ཉལ་ཐུལ་བལྟབས་ནས་ཁང་པ་གཙང་སྦྲ་བྱས། དེ་ནས་ཅུང་ཙམ་འགོར་རྗེས། བཙོན་བདག་མས་ཚེ་རིང་སྒྲོལ་མ་སླེབས་བྱུང་། ངས་ཁོ་མོའི་སྐད་སྒྲ་ཐོས་སོང་ཟེར། ཡུན་རིང་ལ་ཡོང་རྒྱུ་མ་བྱུང་བས་ངས་བཙོན་བདག་མ་ནོར་སོང་བར་དོགས། ཡིན་ནའང་ཅུང་ཙམ་འགོར་རྗེས་མོ་རང་ཏག་ཏག་སླེབས་སོང་། ལག་ཏུ་བདེ་འཇགས་ཉེན་རྟོག་པས་འདྲི་གཅོད་མཇུག་བསྒྲིལ་སྐབས་ཁོ་ཚོས་མཉམ་དུ་ཟོས་པའི་སྔོ་ཚོད་དང་ཕག་ཤའི་ལྷག་འཕྲོ་ཙམ་བཟུང་འདུག མོས་ངས་ཞུ་བ་བྱས་པ་མིན་ན་ཨེན་ཙམ་གྱིས་སྒོ་ཁ་ནས་ཁྱེར་ཡོང་དུ་མ་བཅུག་ཅེས་གདོང་ལ་འཛུམ་ཞིག་ཕྱུང་འདུག་ནའང་། ངས་ཁོ་མོའི་ཤ་ཐང་ཆད་པའི་གདོང་ཉམས་དེ་མཐོང་བ་དང་། རང་དབང་མེད་པར་མིག་ཆུ་ཤོར། མོས་ང་ལ་དེ་ལྟར་མ་བྱེད་ཅེས་སེམས་གསོ་བྱས། ཁ་བརྡ་ལས་བདེ་འཇགས་ཉེན་རྟོག་པས་མོ་རང་ཉིན་ཞག་དྲུག་ལ་གཉིད་དུ་མ་བཅུག་པར་འགྲེང་ཆད་བཅད་པ་ཤེས་རྗེས། སེམས་ཡོངས་གཟེར་ཟུག་གིས་ཁེངས་ནས་སྙིང་རླུང་སྟོད་ལ་འཚང་ཡོང་། དགོང་མོ་དེར་ངས་བཙོན་བདག་མར་རེ་བ་ཞུས་པ་ལྟར། ཚེ་རིང་སྒྲོལ་མའི་ཚབ་ཏུ་སྒྲོལ་མ་སྐྱིད་ཐུན་པ་བྱེད་དུ་བཅུག
ཕྱི་ཉིན་ཆར་བ་བབས་པའི་རྐྱེན་གྱིས་བཙོན་ཤག་ཏུ་མི་འདུག་ཀ་མེད་བྱུང་། ལྟ་སྲུང་མཁན་ཡོང་དུས་གྱང་རྩ་ནས་ལངས་འདུག་དགོས་པ་ལས། མཚམས་རེར་ཉལ་ཁྲིའི་སྟེང་ཅུང་ཙམ་རེ་འཕྲེས་བསྡད་ཆོག ཡིན་ནའང་བཙོན་བདག་མས་ང་སྡོད་པ་མཐོང་མ་ཐག་བཙོན་མའི་སྲུང་བྱ་བློར་ཟུངས་ཟེར་ནས་ཡང་ཡང་བློ་གསལ་ཕུད། མོས་ང་ལ་ཤོག་ལྷེ་གང་བོ་དེ་གཟའ་འཁོར་གཅིག་གི་ནང་བློར་བཟུང་རྗེས། ད་དུང་དོན་ཚན་ཞེ་དགུ་ཅན་ཞིག་འདུག དེ་ཚར་རྗེས་ཟླ་གཅིག་གི་ནང་དུ་དཔེ་ཆ་ཧྲིལ་པོ་གཅིག་བློར་འཛིན་དགོས། ཁྱོད་ཀྱིས་ཡི་གེ་ཤེས་པས་བློར་འཛིན་སླ་བ་རེད། བཙོན་མ་གཞན་དག་གིས་ཡི་གེ་ཤེས་ཀྱི་མི་འདུག་ཟེར། མོས་བཤད་ན་ང་ཚོས་བཙན་མའི་སྲུང་བྱ་དེ་དག་བློར་མ་བཟུང་བ་ཡིན་ན། བཀག་བསྐྱིལ་ཁང་གི་འགོ་གཙོས་མོ་རང་སྡུག་ལ་གཏོད་པ་རེད་ཟེར། ངས་ཤོག་ལྷེ་དེ་ཐེངས་གཅིག་ལས་མ་བཏོན། མི་གཡོ་འཚོང་བྱས་ན་བྱས་རྗེས་སུ་བརྩི་བའི་སྲུང་བྱ་དེ་བློར་འཛིན་དུས་ང་ལ་རྟག་ཏུ་དུས་ཚོད་འཕྲོ་བརླག་གཏོང་བའི་སྣང་བ་ཞིག་སྐྱེས་ཡོང་། ཡིན་ནའང་བཤུས་ཚར་བའི་སྲུང་བྱའི་ཤོག་ལྷེ་དེ་ངའི་སྟོད་ལྭའི་གློ་ཁུག་ནང་བཅུག་ཡོད།
ང་ཚེ་རིང་སྒྲོལ་མའི་གམ་དུ་སོང་ནས་ཅུང་ཙམ་ལོག་སྡོད་སྐབས། མོས་ང་ལ་ཨ་ཅེ། དེ་རིང་ང་ཁ་སང་དང་མི་འདྲ་བར་སྤོབས་པ་ཉམས་འདུག ཁ་སང་ངས་ཁྱོད་དང་སྒྲོལ་མ་སྐྱིད་གཉིས་མཐོང་མ་ཐག སེམས་ལ་དྲོད་ཐིག་ཅིག་རྒྱས་ཡོང་། དེ་རིང་ང་ཧ་ཅང་སྐྲག་གི་འདུག ཁོ་ཚོའི་བཤད་སྲོལ་ལྟར་ན། ངའི་ཉེས་པ་ནི་སྒྲོལ་མ་སྐྱིད་དང་འདྲ་བར་རྒྱལ་ཁབ་ཁ་བྲལ་འགྲོ་བར་དབྱེན་སྐུལ་བཏང་བའི་ནག་ཉེས་རེད་ཟེར། དེ་ལྟར་ཡིན་ན་ང་བཙོན་དུ་ཕལ་ཆེར་ལོ་བརྒྱད་ནས་བཅུར་སྡོད་དགོས་ངེས་རེད། ང་ཁྱོད་ལྟར་མིང་གྲགས་མེད་པས་ས་སྲུབས་རྡོ་དབར་དུ་ཤོར་ཡང་གཞན་གྱིས་ཚོར་ཡང་མི་ཚོར་ཞེས་རང་ཉིད་གར་མེད་འདིར་མེད་དུ་འགྲོ་བར་སྐྲག་གིན་འདུག མོས་ད་ངའི་ཡོད་ཚད་འདི་ལྟར་ཚར་སོང་། སྤྱིར་འདི་ཡང་ང་གཅིག་པུའི་ལས་དབང་ཙམ་མ་ཡིན་པར་ང་ཚོ་བོད་པ་སྤྱིའི་ལས་དབང་རེད། ང་ད་མོ་ལོ་སུམ་ཅུ་ཟིན་ཙམ་ཡིན། ད་ལྟ་ད་དུང་གཉེན་ཡང་བསྒྲིགས་མེད་ཅེས་བཤད་མ་ཐག་ངའི་གློ་སྙིང་བལ་བ་ལྟ་བུའི་ཚོར་པ་སྐྱེས། བུ་མོ་དེ་གཉིས་ང་ལས་ལོ་སྐོར་གཅིག་ལྷག་གིས་ཆུང་ནའང་། ཁོ་མོ་གཉིས་ཀྱི་སེམས་ཤུགས་དང་སྙིང་སྟོབས་ནི་ང་ལས་ལྡབ་འགྱུར་གྱིས་ཆེ། ཚུལ་དེས་ང་ལ་བསམ་གཞིག་གསར་པ་ཞིག་གཏོང་དུ་བཅུག དོན་དངོས་སུ་ང་བཀག་བསྐྱིལ་བྱས་པའི་ཉིན་གསུམ་བཞི་ཙམ་ནས་བཟུང་། ངས་རང་སེམས་ལ་སྙིང་ཕུར་བཏབ་དང་གདབ་ཀྱིན་ཡོད། ཡིན་ནའང་མིའི་སེམས་ཁམས་ནི་མཐོ་སྒང་གི་དབྱར་ཁའི་ནམ་ཟླ་ཇི་བཞིན། གནས་གཅིག་ཏུ་སྡོད་དཀའ་བར་ཡང་ཡང་འགྱུར་བ་འབྱུང་གིན་འདུག ངས་ཁོ་མོ་གཉིས་ཀྱི་བྲག་རི་བཞིན་བརྟན་པའི་ཆོད་སེམས་ལ་ཡི་རང་བྱེད་དོན་ཡང་རྒྱུ་མཚན་དེ་ཡིན།
(14)
ཉི་མ་དེར་ཆར་བ་བབས་རྗེས་ཀྱི་ནམ་ཟླ་སྐྱོ་མོའི་དུས་ངས་ཡང་བསྐྱར་ལྕགས་སྒོ་ལས་ཁེར་རྐྱང་གི་བཙོན་མཁར་མཐོན་པོ་དེར་ཐེངས་ཤིག་བལྟས། སྐབས་དེར་ང་ལ་གློ་བུར་དུ་སྨྱོ་རྒྱུ་འདྲ་བའི་ཚོར་པ་དྲག་པོ་ཞིག་བྱུང་། དེ་ནི་བཙོན་ཤག་ལས་མཐོང་བའི་ཡུལ་ལྗོངས་ཁོ་ན་རེད། དེ་མུར་ང་བཙོན་ཤག་འདིར་བདེ་ཐང་གིས་འཚོ་བ་ལས་རང་ཁྱིམ་དུ་ཞ་བོར་བསྡད་ན་བཟང་སྙམ་པའི་དྲན་ཚུལ་ཤུགས་དྲག་ཅིག་སེམས་ཁོང་ནས་བརྡོལ་ཡོང་།
ངའི་སེམས་པ་སྐྱོ་བའི་རྐྱེན་ནམ། ཉི་མ་དེར་བཙོན་གྲོགས་ཚོས་ཀྱང་རང་རང་གི་ས་ནས་དངན་པ་ནར་ནར་དུ་འཐེན་གྱིན་འདུག དེ་ལྟར་བྱེད་པར་ཁག་ག་ལ་ཡོད། ཤག་དེའི་བཙོན་མ་ལ་ལས་ཁྲིམས་ཐག་བཅད་རྗེས་སུ་ངལ་རྩོལ་བསྒྱུར་བཀོད་བྱེད་པར་སྒུག་སྡོད་པ་དང་། ལ་ལས་བཀག་བསྐྱིལ་རྫོགས་ནས་འཛིན་བཟུང་བྱས་ཏེ་ཁྲིམས་ཐག་གཅོད་མིན་ལ་སྒུག་འདུག རེ་གཉིས་ཀྱིས་བཀག་བསྐྱིལ་བྱས་རྗེས་འཛིན་བཟུང་བྱེད་མིན་ལ་སེམས་པ་ཤོར་ནས་ཡོད། དེ་བཞིན་བཙོན་མ་ཚོས་ཉིན་མཚན་མེད་པར་རང་ལ་ལས་དབང་གི་བཀོད་སྒྲིག་ཡག་པོ་ཞིག་བྱེད་པར་རེ་ལྟོས་འཆའ། ཁོ་མོ་ཚོས་རང་གིས་བྱས་པའི་ལས་ངན་པ་གང་དེ་ལས་དབང་གི་བཀོད་སྒྲིག་ཡིན་པར་རློམ་གྱིན་འདུག
ང་བཀག་བསྐྱིལ་ཁང་དེར་འབྱོར་པའི་དགོང་མོ་དེར། བཙོན་གྲོགས་ཤིག་གིས་བཙོན་ལྭ་ཁ་དོག་མི་གཅིག་པ་གསུམ་པོའི་མཚོན་དོན་ང་ལ་བཤད་པ་མིན་ན། ངས་རང་ལ་བསྐོན་པའི་བཙོན་ལྭ་སེར་པོ་དེ་བཀག་བསྐྱིལ་བཙོན་མའི་ལྭ་བ་ཡིན་པ་ཡང་ཧ་མི་གོ འཛིན་བཟུང་བྱས་ཟིན་པའི་བཙོན་མའི་ལྭ་བའི་ཁ་དོག་ངུར་སེར་རེད། སྒྲོལ་མ་སྐྱིད་ལ་དེ་འདྲ་ཞིག་བསྐོན་འདུག ཁྲིམས་ཐག་བཅད་ཟིན་པའི་བཙོན་མའི་ལྭ་བ་ཁ་དོག་སྔོན་པོ་ཡིན་པ་རེད། བཙོན་ལྭ་དེ་དག་གི་མཚོན་དོན་ཤེས་རྗེས་རང་གི་བཙོན་ལྭའི་ཁ་དོག་གཞན་དུ་བསྒྱུར་པར་ཤིན་ཏུ་སྐྲག
སྐབས་ཤིག་ལ་རུ་གཙོ་གཉིས་བཙོན་ཤག་ཏུ་ཡོང་ནས་ང་ཚོ་བཀག་བསྐྱིལ་གཞུང་ལས་ཁང་དུ་ཁྲིད། དེ་རུ་བརྙན་འཕྲིན་ལྟ་ཞོར་བཙོན་མ་རྣམས་དང་ཁ་བརྡ་བྱས། མཚམས་ཤིག་ལ་རུ་གཙོ་གཅིག་གིས་ང་ལ་བཀག་བསྐྱིལ་ཁང་ནས་ཁ་ལག་འཕྲོད་མིན་དྲིས། ངས་ཁ་ལག་འཕྲོད་ཐབས་མེད། ཡིན་ནའང་དེ་གཙོ་བོ་མ་རེད་ཅེས་བཤད། ཁོས་བཙོན་མའི་སྲུང་བྱ་བློར་མི་ཡོང་ན་གཡུགས་ཞོག་ཅེས་ང་ལ་དམིགས་བསལ་བྱིན་པས་ངས་བཀའ་དྲིན་ཆེ་ཞུས་པ་ཡིན། གཅིག་གིས་ད་དུང་རང་གི་ཁྱིམ་ནས་ཁྱེར་ཡོང་བའི་གོ་རེ་གོར་མི་ཞི་ཞིག་ང་ཚོར་བྱིན་ནས་ཟ་རུ་བཅུག ཁོ་གཉིས་བལྟས་ཚོད་དུ་མི་ཡག་པོ་འདུག ངས་གོ་སྐབས་དེ་སྤྱད་ནས། ང་ཚོ་བོད་པའི་ཁྲོད་སློབ་གསོ་ཐོབ་མྱོང་མཁན་ཧ་ཅང་ཉུང་ལ། བུད་མེད་ནི་དེ་བས་ཀྱང་ཉུང་བ་རེད། བཀག་བསྐྱིལ་ཁང་འདི་རུ་བཀག་བསྐྱིལ་བྱས་པའི་ང་ཚོ་གསུམ་པོར་མཚོན་ན། ལུང་པའི་ཚོད་ཀྱི་རི་དྭགས་ལྟ་བུ་ཡིན། ང་ཚོ་ནང་བཞིན་བོད་པ་ཕུལ་བྱུང་ཅན་མང་པོ་ཞིག་གིས་མི་ཚེ་བཙོན་རའི་ནང་སྐྱེལ་གྱིན་ཡོད་པ་རེད། དེ་ཡང་བོད་པ་འཕེལ་རྒྱས་སུ་འགྲོ་དཀའ་བའི་རྒྱུ་རྐྱེན་གཅིག་རེད་འདོད་ཅེས་རང་སེམས་ཀྱི་སྡུག་གཏམ་ཕྱིར་ཕྱུང་བ་ན། དེ་མུར་སྒྲོལ་མ་སྐྱིད་ངུ་བཞིན། རྒྱལ་ཁབ་ཀྱིས་ངའི་ཕ་ཡུལ་དུ་འབྲོག་པའི་རྩྭ་ར་དང་ནོར་ལུག་གཞུང་བཞེས་བྱས་རྗེས། སོ་ཕོག་སྟོང་པའི་ཁང་པ་རེ་བཟོས་ཏེ་ལོ་དང་པོར་ཁྱིམ་ཚང་རེ་ལ་འཚོ་བའི་གྲོན་དངུལ་སྒོར་སྟོང་བརྒྱད་རེ་སྟེར་བ་དང་། དེ་རྗེས་དངུལ་སྐར་གང་ཡང་སྟེར་གྱི་མེད་པ་རེད། མགོ་ལོག་ཏུ་ཙོང་སྤར་མོ་གང་ཉོས་ན་སྒོར་ལྔ་དང་སུར་པན་རྒྱ་མ་གང་ལ་སྒོར་བཅོ་ལྔ་དགོས། ས་དེའི་མང་ཚོགས་ཕ་མེས་ཡང་མེས་རིང་ནས་རྩྭ་ཐང་དང་ནོར་ལུག་ལ་བརྟེན་ཏེ་རང་ཁ་རང་གསོ་བྱས་ཡོང་བས་མང་ཚོགས་ཀྱིས་ཚོང་དང་ལག་རྩལ་གང་ཡང་མི་ཤེས། ཁོ་ཚོས་འདི་ལྟར་བྱེད་པ་ནི་མང་ཚོགས་འཆི་ལམ་དུ་འདེད་པ་རྐྱང་རེད། མོས་ད་དུང་ང་ཚོའི་ཡ་ཆུང་ན་སྡུག་ཅིག་མེད་ཚེ་ས་འདིར་ཡོང་མི་སྲིད་ཅེས་གནས་ལུགས་ཅན་གྱི་སྐད་ཆ་བཤད་སྐབས། མོ་རང་སློབ་གྲྭ་འགྲིམས་མྱོང་མེད་ཟེར་ན་ཡིད་ཆེས་དཀའ། དེར་མཐུད་ནས་ཚེ་རིང་སྒྲོལ་མས། ངའི་ཕ་ཡུལ་དུ་བོད་པ་རྣམས་ཀྱི་ཕ་སྐད་དང་ཕ་ཡིག་ཉམས་ནས་མི་རིགས་འགྱུར་ཚར་ཡོད། དེ་ནི་ངའི་ཕ་ཡུལ་གྱི་བོད་པ་ཁོ་ནའི་སྐྱོན་ཆ་མ་ཡིན་པར། དམིགས་བསལ་གྱི་ལོ་རྒྱུས་ཀྱིས་དེ་ལྟར་བཏང་བ་རེད། ང་རང་ནི་ཕ་ཡུལ་སྐུ་འབུམ་ནས་རྒྱ་གར་དུ་སོང་སྟེ་བོད་ཀྱི་སློབ་གསོ་ཐོབ་མཁན་གྱི་བུད་མེད་ཐོག་མ་ཡིན་ལ། ཁྱིམ་རྒྱུད་དུ་རང་གི་སྐད་ཡིག་ཤེས་མཁན་གཅིག་པུ་ཡིན། སྤྱིར་ཡིན་ན་རྒྱ་གར་དུ་ལོ་བདུན་ལ་སློབ་སྦྱོང་བྱས་རྗེས། ཕྱིར་ལོག་ནས་རང་ཚོད་ཀྱི་ལས་ཀ་ཞིག་བྱེད་བསམ་ཡོད་མོད། ཡིན་ནའང་མ་བསམ་ས་ནས། ཕ་ཡུལ་ལ་འབྱོར་རྗེས་ཀྱི་ཉིན་བཅོ་ལྔ་པར་ཅི་ཡིན་འདི་ཡིན་མེད་པར་འཛིན་བཟུང་བྱས་སོང་ཞེས་མིག་ཟུང་མཆི་མས་བརླན། སེམས་སྐྱོ་བའི་སྐད་ཆ་དེ་དག་གིས་ངེད་གསུམ་པོ་མ་གྲོས་གཅིག་མཐུན་གྱིས་ངུ་ཤོར། རུ་གཙོ་གཅིག་གིས་དེ་རིང་ང་ཚོས་བག་ཕེབས་ཀྱི་སྤྲོ་བསང་ཞིག་བྱེད་བསམ་པ་ཡིན་ཞེས་བཤད་མ་ཐག བཙོན་བདག་མས་ཁོ་གཉིས་ཀྱི་ངོ་ལེན་ཆེད་ངར་མདོག་ཁ་པོས་དེ་རིང་རུ་གཙོ་གཉིས་ཀྱིས་ང་ཚོར་ཁ་བརྡ་བྱས་བརྙན་འཕྲིན་ལ་བལྟ་རུ་བཅུག་པས་དགའ་ན་འགྲིག ཡང་གཅིག་བཤད་ན། དེ་འདྲ་སྡུག་རྒྱུ་ཅི་ཡོད། ང་ལ་ལོ་བདུན་གྱི་ཁྲིམས་ཐག་བཅད་ཀྱང་འདི་ལྟར་བག་ཡངས་ཀྱི་བསྡད་ཡོད། རྒྱལ་ཁབ་ཀྱིས་བོད་པར་དམིགས་བསལ་གྱི་སྲིད་ཇུས་བྱིན་ཏེ། བྱིས་པའང་གཉིས་སྐྱེ་ཆོག་པ་མ་རེད་དམ་ཟེར། ངས་དེའི་ལན་དུ། ང་ཚོར་ས་ཁྱོན་ཆེ་ཡང་མི་གྲངས་ཁྲི་ཚོ་དྲུག་བརྒྱ་ལས་མེད། ཁྱོད་ཚོར་མི་གྲངས་དུང་ཕྱུར་བཅུ་གསུམ་འདུག་པས་ཚོད་འཛིན་བྱེད་དགོས་བྱུང་བ་རེད་ཅེས་བཤད། ཁོ་མོས་ལན་ཅི་ཡང་མི་འདེབས་པར་མུ་མཐུད་དུ་བརྙན་འཕྲིན་ཟློས་གར་དེར་བལྟས་བསྡད། ཁོ་མོ་ཚོ་ཚང་མ་སློབ་གསོ་ཐོབ་མྱོང་མེད་པའི་ཞིང་པ་རང་རེད། དེ་བས་གནས་ལུགས་ཆེན་པོ་ཤེས་ཀྱི་མེད་པ་འདྲ།
ང་ཚོའི་ཁ་བརྡའི་ཁྲོད་བཙོན་མས་ས་གདན་འཐག་ཚུལ་ཞིག་གླེང་ལ། དེ་ལས་བཙོན་མ་གཉིས་ཀྱིས་ཟླ་མང་པོའི་དུས་ཚོད་བེད་སྤྱད་དེ་ས་གདན་ཁྱད་པར་ཅན་ཞིག་འཐག་ལ། དེ་ནི་མ་གཞི་ཞིང་ཆེན་གྱི་འགོ་གཙོ་གཅིག་ལ་འབུལ་བའི་ལག་སྐྱེས་རེད་ཟེར། ས་གདན་ཁྱད་འཕགས་ཅན་དེ་འདྲ་མཚོ་སྔོན་ནས་ཕལ་ཆེར་གཉིས་མ་གཏོགས་མེད་ཚུལ་ལབ། ངལ་རྩོལ་ལ་རིན་པ་སྐར་གང་མི་སྤྲོད་པའི་བཙོན་མ་ཚོ་ཡིད་ལ་དྲན་ནས་སེམས་པ་སྡུག་སོང་།
དེ་རྗེས་རུ་གཙོ་གཉིས་ཀྱིས་ང་ཚོར་རེ་བ་དང་དཀའ་ངལ་ཅི་ཡོད་དྲིས། ངས་ང་ཚོ་ནི་རྩྭ་ཐང་གི་མི་རིགས་ཡིན་པས། ཆེས་བཟོད་དཀའ་བ་ནི་ཁང་མིག་གཅིག་གི་ནང་བཅུག་པ་དེ་རེད། གལ་ཏེ་ཁྱོད་འགོ་ཁྲིད་ཚོར་སྟབས་བདེ་ཡིན་ན། གནམ་གཤིས་བཟང་དུས་ང་ཚོ་བཀག་བསྐྱིལ་ཁང་གི་སྒོ་རའི་ནང་ལན་རེ་ཡོང་བཅུག་ན། དེ་ལས་ལྷག་པའི་རེ་བ་མེད་ཅེས་པར། རུ་གཙོ་གཅིག་གིས་དེ་ཆོག་ཟེར་ཞོར། བཙོན་མ་ཚོར་ཉོ་ཆ་བརྒྱབ་ནས་འབྱོར་མ་ཐག་པའི་བུད་མེད་ཉེན་རྟོག་པ་དེར། གནམ་གཤིས་ཡག་དུས་ཁྱོད་ཀྱིས་ཁོ་ཚོ་སྒོ་རའི་ནང་ཁྲིད་དེ་རྩལ་སྦྱོང་བྱོས་ཟེར། དེ་ནས་ང་ཚོ་དྲོད་ཁང་དུ་གཅིག་བལྟ་རུ་འགྲོ་ཟེར་ནས་ཡར་ལངས་སྐབས། ང་སྐད་ཆ་དེར་ཡིད་ཆེས་དཀའ་བ་ཞིག་བྱུང་། རྒྱུ་མཚན་ཉིན་ཉི་ཤུ་ཙམ་གྱི་རིང་། ང་ལ་ས་གོམ་གང་འགྲོ་བའི་རང་དབང་ཐོབ་མྱོང་མེད།
དྲོད་ཁང་དུ་འབྱོར་པ་ན་དེ་རུ་སྤྱིར་བཏང་གི་སྔོ་ཚོད་ལས་ཅི་ཡང་མི་འདུག ཡིན་ནའང་ངའི་བསམ་པར་ང་ནི་འཛམ་གླིང་གི་ཆེས་མིང་དུ་གྲགས་པའི་རང་བྱུང་གླིང་ག་ཞིག་ཏུ་སླེབས་ཀྱང་སེམས་པ་དེ་འདྲའི་བག་ཕེབས་ཤིག་ཨེ་ཡོང་འདོད། ཞིང་གྲོང་གི་བག་ཆགས་ཟབ་པའི་རྐྱེན་གྱིས་སྔོ་ཚོད་དང་ཞིང་ཚིགས་དེ་དག་མཐོང་བ་ན། དབང་མེད་དུ་དུངས་པ་ཞིག་དང་མཉམ་དུ་ཆུང་དུས་ཨ་མས་ཁྲིད་ནས་ཞིང་ཁར་སོང་བ་དག་དྲན་ཡོང་། ངས་དབུགས་རིང་ཞིག་འབྱིན་ཏེ་སྔོ་ཚོད་ཀྱི་དྲི་མར་སྣོམ་སྣོམ་བྱས། དེ་བཞིན་བག་ཕེབས་ཁྲོད་སྐར་མ་ཁ་ཤས་འདས། དེ་རྗེས་བཙོན་གྲོགས་ཤིག་གིས་ད་ཕྱིར་འགྲོ་ནས་བརྙན་འཕྲིན་ལ་བལྟ་ཟེར་བ་དང་། ཚང་མ་དྲོད་ཁང་ལས་སྔ་གཞུག་བྱས་ཕྱིར་ཐོན། བཀག་བསྐྱིལ་གཞུང་ལས་ཁང་གི་སྒོ་ཁ་རུ་སྐྱེས་པ“བཙོན་མ་རང་དབང་ཅན”འགས་རླངས་འཁོར་ཞིག་གི་ནང་དུ་གདུང་མ་རྩིག་གིན་འདུག ངས་དེ་མཐོང་མ་ཐག་ཡིད་སྨོན་ཤོར། རུ་གཙོ་ཞིག་ལ་བུད་མེད་ཚོར་སྒོ་རའི་ནང་ལས་ཀ་ཡོད་མེད་དྲིས། ཁོ་པས་གཡོན་གྱི་སྔོ་ཚོད་འདེབས་སའི་ཞིང་ས་དེ་བསྟན་ནས་སྔོ་ཚོད་སྐྱེས་ན་ཡུར་མ་ཡུར་དགོས་ཟེར། སྔོ་ཚོད་ལ་ཡུར་མ་ཡུར་རག་བར་ད་དུང་ཟླ་གཅིག་ལྷག་འགོར་ངེས། ང་དེ་འདྲའི་ཡུན་རིང་ལ་བཀག་བསྐྱིལ་བྱེད་མི་སྲིད་ཅེས་རང་སེམས་རང་གིས་གསོས།
ཉིན་གུང་སླེབས་པ་ན། ཕྱིར་བཙོན་ཤག་ཏུ་བཅུག་ནས་ཁ་ལག་ཟོས། ཟོས་ཚར་རྗེས་གཞན་པ་རྣམས་གུང་གཉིད་བྱས་ཤིང་། ལས་རེས་ངེད་གཉིས་ཀྱིས་དཀར་ཡོལ་བཀྲུས་གཙང་སྦྲ་བྱས་ཚར་རྗེས། རང་རང་ས་ནས་ཉལ་ཁྲིའི་སྟེང་བསྡད། མོས་སྔུན་དགོང་མོ་ལྟར་ཤོག་ཕེ་བླངས་ནས་ཤོག་མོ་བཏབ། མོ་ངོ་མ་ཡག་ཚེ་དངན་པ་འཐེན་ནས་མཚམས་མི་འཇོག ཤོག་མོ་དེ་ནི་ཁོ་ཚོར་སྒྲོལ་མ་སྐྱིད་ཀྱིས་བསླབས་པ་ཡིན་ལ། དེས་ཧ་ཅང་ཁེད་པས་ཁོ་ཚོ་དེར་ཡིད་ཆེས་ཡོད་ཟེར། ང་རང་ཡིད་མི་ཆེས་པར་ཁ་གཡར་ནས་ཤོག་མོ་འདེབས་སུ་མ་བཅུག དོན་ངོ་མར་ང་ཡང་མོ་མི་ཡག་པ་བབས་ན་རྣམ་རྟོག་ཟ་བས་ཡིན། ཉིན་གུང་དེར་ངའི་སྣང་ངོར་དུས་ཚོད་ཡུན་རིང་ཞིག་འགོར་སོང་། ངས་ཁོ་མོར་གུང་གཉིད་ལ་དུས་ཚོད་ག་ཙམ་ཡོད་རེད་ཅེས་དྲིས། མོས་དུས་ཚོད་གཉིས་ཙམ་ལས་མེད། བཙོན་ཁང་དུ་དུས་ཚོད་འདའ་བ་ཤིན་ཏུ་དལ་ཟེར།
ཁོ་མོས་མི་གཞན་ལ་གཉེན་སྒྲིག་གི་མགོ་སྐོར་བཏང་བས་ལོ་གཅིག་ལ་ཁྲིམས་ཐག་བཅད་པ་རེད། ད་ལྟ་བཀག་བསྐྱིལ་ཁང་དེ་རུ་ཟླ་དགུ་འགོར་ཟིན། ངས་ཁོ་མོར། ཉེན་རྟོག་པས་འཛིན་བཟུང་བྱེད་སྐབས་ཁྱོད་ལ་འདྲི་གཅོད་ཉིན་ཅི་ཙམ་ལ་བྱས་སོང་ཞེས་དྲིས། མོས་ང་རང་ལ་ཉིན་གཅིག་ལས་འདྲི་གཅོད་བྱས་མ་སོང་། ངས་གཞན་ལ་མགོ་སྐོར་བཏང་ནས་སྒོར་སྟོང་འགའ་བླངས་པའི་གནས་ཚུལ་དྲང་པོར་བརྗོད་རྗེས་ལོ་གཅིག་གི་ཁྲིམས་ཐག་བཅད་སོང་ཟེར། དུས་དེར་ངས་གནས་ལུགས་ཤིག་རྟོགས་པ་ནི། བཙོན་མ་གང་དེས་རང་སྐྱོན་ཁས་ལེན་གཙང་མ་བྱས་ཀྱང་ཉེན་རྟོག་པའི་བཤད་པ་ནང་བཞིན་ཉེས་པ་ཆག་ཡང་དུ་གཏན་ནས་མི་གཏོང་བར་སྔར་བཞིན་ཁྲིམས་ཐག་གཅོད་པ་དེའོ།། ངས་ཁོ་མོ་ངལ་རྩོལ་བསྒྱུར་བཀོད་དུ་མ་བཏང་བའི་རྒྱུ་མཚན་དྲིས་པ་ན། ཁྲིམས་ཐག་བཅད་པའི་ལོ་ཚད་ལོ་གཅིག་ལྷག་ཡིན་ན། ངལ་རྩོལ་བྱེད་སར་མི་དགོས་པར་བཀག་བསྐྱིལ་ཁང་དུ་འདུག་འཇུག་པ་རེད་ཟེར། སྐབས་དེར་ངའི་སེམས་པར་ང་ཡང་བཀག་བསྐྱིལ་ཁང་འདི་རུ་ལུས་ངེས་རེད། གང་ཡིན་ཟེར་ན། ཁོ་ཚོས་ང་ལ་བཏགས་པའི་ཉེས་མིང་ནི་རྒྱལ་ཁབ་ཀྱི་བདེ་འཇགས་ལ་གཏོར་བརླག་བཏང་བའི་ནག་ཉེས་རེད། ཉུང་མཐར་ཡང་ང་ལ་ལོ་གཅིག་དང་ཕྱེད་ཀའི་ཁྲིམས་ཐག་གཅོད་ངེས་རེད་སྙམ། ཏག་ཏག་སྐབས་དེར་ང་ལ་ཁྲིམས་ཐག་གཅོད་ཤག་ཡིན་ན། ངས་རང་གི་མི་རིགས་ལ་སྨན་པའི་དོན་ཅི་ཡང་བསྒྲུབས་མེད་པ་དྲན་ནས་བློ་འགྱོད་སྐྱེས། ཡིན་ནའང་ཡོད་ཚད་འཕྱིས་དྲགས་པའི་ཚོད་རེད། དེ་བས་ཡ་ང་བའི་བཙོན་མའི་འཚོ་བ་ཇི་ལྟར་སྐྱེལ་བར་བསམ་བློ་གཏོང་བ་ལས་འདས་ཟིན་པའི་དོན་ལ་འགྱོད་པས་ཕན་ཐོགས་སྤུ་ཙམ་མེད་དོ་སྙམ།
བཙོན་གྲོགས་ཚོས་བཤད་ན། བཀག་བསྐྱིལ་ཁང་དུ་སྡོད་པ་ལས་ངལ་རྩོལ་བྱས་ན་བཟང་ཟེར། དེ་རུ་བཙོན་མའི་འགྲོ་འདུག་ལ་རང་དབང་ཅུང་ཟད་ཡོད་པར་མ་ཟད། ཁྱིམ་མིར་ཡང་ཟླ་གཅིག་ལ་ཐེངས་གཅིག་ཐུག་ཏུ་འཇུག་པ་དང་། ཞིང་ཁ་རུ་ལས་ཀ་བྱས་ན་དུས་ཚོད་འདའ་བ་ཅུང་མགྱོགས་པ་རེད་ཟེར། ཡང་བཙོན་གྲོགས་ཤིག་གིས་བཤད་ན། ས་ཆ་ལ་ལར་བཙོན་མའི་ལས་ཀ་ཤིན་ཏུ་ལྕི། བཙོན་མ་ཞིག་གིས་མ་མོག་བཏོག་བསལ་གྱི་ཚེགས་སྡུག་མ་ཁྱགས་པར་རང་གི་མིག་ལ་ཁབ་ཀྱིས་གཙགས་ནས་མིག་གཉིས་ལོང་བར་བཏང་བ་རེད། དེ་ལྟར་བྱེད་དོན་ནི་ལས་ཀ་དེར་གཡོལ་ཆེད་ཁོ་ན་ཙམ་ཡིན་པ་རེད་ཟེར། ཡི་མུག་པའི་དོན་དག་དེ་ཐོས་སྐབས། བཙོན་ཁང་ནི་མི་འདུག་ས་ཞིག་མིན་པ་ལྷག་ཏུ་ཤེས། ཡིན་ནའང་དཀར་ནག་གི་མགོ་མཇུག་ལྡོག་པའི་རྒྱལ་ཁབ་འདིར་གནས་ལུགས་དང་བདེན་དྲང་གང་ཡང་མི་འགྲོ་བར“ཆབ་སྲིད་ཉེས་ཅན”ཞེས་ཉེས་མིང་རྫིག་རྫིག་རེ་བཏགས་ཏེ་ཁྲིམས་ཐག་གཅོད་རྐྱང་བྱེད་པ་རེད། ད་ལྟ་ནི་གནམ་བརྡིབས་ཀྱང་རང་གིས་ཁྱགས་དགོས་ཟེར་བ་བཞིན། དངོས་ཡོད་དེར་གང་ནུས་ཅི་ཐུབ་ཀྱིས་གདོང་གཏོད་པ་ལས་བྱ་ཐབས་གཞན་མེད་སོང་།
ལོ་བཅུ་ལྷག་གི་སྔོན་ཞིག་ལ་ངས་སི་ཁྲོན་ཁྲིན་ཏུའུ་རུ་རོལ་མོ་བཟོ་སྐབས། རོལ་མོ་དགེ་རྒན་ཞིག་གིས། མི་ཞིག་ལ་མཚོན་ན། འཚོ་བའི་མྱོང་ཚོར་མི་འདྲ་བ་ཉམས་སུ་མྱོང་རྒྱུ་ནི་ཧ་ཅང་གལ་ཆེན་པོ་རེད། ཐ་ན་བཙོན་ཁང་དུའང་སྡོད་དགོས་ཞེས་བཤད། བཙོན་དུ་འགྲོ་མཁན་ནི་མི་ནག་ཅན་ཤ་སྟག་ཡིན་འདོད་ཡོད་པའི་ངས། རང་གིས་ཚེ་འདིར་ཁྲིམས་འགལ་གྱི་ཉེས་པ་བཟོ་མི་སྲིད་པའི་གདེང་ཚོད་དཔང་བཅོལ་གྱིས་ཁོ་རང་ལ། ང་ནི་བཙོན་ལ་འདུག་པའི་གོ་སྐབས་ཡོད་མི་སྲིད་པས། སྐྱེ་བ་འདིར་བཙོན་ཁང་གི་ཉམས་མྱོང་དེ་ལོན་ཐབས་མེད་ཅེས་བཤད་པ་དེ་ཡིད་ལ་དྲན་ཡོང་། ཡིན་ནའང་ད་ལྟ་བསམ་ན། ནག་ཉེས་བཟོ་མི་སྲིད་པའི་མི་ལའང་ནག་མེད་ཉེས་འགེལ་བྱེད་སྲིད་པས་མི་ཚད་དོན་དེ་འདྲ་མངོན་སུམ་རང་གི་མགོ་ལའང་ཡོང་། ཞེས་མགོ་བོ་སྒུར་ཏེ་རང་གི་བརྒྱབ་ལ་གྱོན་པའི་བཙོན་ཆས་སེར་པོ་དེར་ཡང་གཅིག་ལྟ་སྐབས་སླར་ཡང་འདི་རྨི་ལམ་མིན་ནམ་སྙམ་པའི་དྲན་ཚུལ་ཞིག་སྐྱེས་ཡོང་།
ཕྱི་དྲོར་བུད་མེད་ཉེན་རྟོག་པ་དེ་ཡོང་ནས། ང་ལ་ཁ་ཏོག་དང་དངོས་པོ་རེ་གཉིས་ཉོས་པར་དངུལ་ཐོ་ལས་ཉོས་རིན་འཐེན་ནས་ཞིབ་རྩིས་བརྒྱབ་སྟེ་ཟིན་བྲིས་བཏབ། སྐབས་དེར་བཙོན་བདག་མས་ངའི་དངུལ་ཐོ་ལས་ཉོས་པའི་སྒོར་བརྒྱད་པོ་དེ་རྗེས་མ་ངས་ཅ་ལག་ཉོ་དུས་ཁོ་མོའི་དངུལ་ཐོ་ལས་ཉོས་ཆོག་ཟེར་ནས་ཁ་ཡག་བཤད། སྐབས་དེར་ད་དུང་བཙོན་བདག་མའི་བཀའ་བཞིན་བཀག་བསྐྱིལ་ཁང་ནས་མགྱོགས་ཐུག་སྒམ་གང་ལ་སྒོར་སུམ་ཅུ་དང་། གཙང་ཤོག་ལ་སྒོར་བཅུ། འབྲི་དེབ་དང་སྨྱུ་གུ་བཅས་ཉོས་པ་ཁྱེར་ཡོང་། མོས་ང་ལ་སྨྱུ་གུ་གཉིས་སྟེར་བ་མཐོང་ནས་རང་འཚམ་གྱིས་གཅིག་ཁྱེར་སོང་། ངས་ད་དུང་སྒྲོལ་མ་སྐྱིད་ལ་མགྱོགས་ཐུག་སྒམ་གང་དང་རས་ལྷམ་ཆ་གཅིག་ཉོས་པ་ཡིན། རྒྱུ་མཚན་མོ་རང་ལ་མགོ་ལོག་ན་ནང་མ་གླུ་གར་ཁང་ཞིག་ཡོད་པ་དེར་དགོང་མོར་མགྲོན་པོ་ཡོང་རྒྱུ་དུས་ཆད་བྱེད་དགོས་ཟེར་ནས་བསླུས་ཏེ་ལྐོག་འཛིན་བྱེད་དུས་མོས་ཁྱིམ་དུ་ལྭ་བ་ཞིག་འཁྲུད་བཞིན་བསྡད་ཡོད་པས། བོད་ཆས་སྟོད་ལྭ་རས་རྐྱང་ཞིག་དང་དོར་མ་ཞིག་ལས་ཅི་ཡང་གྱོན་མེད། ཏག་ཏག་དོར་མའི་བརླ་ཁུག་ཏུ་སྒོར་བརྒྱ་ལྷག་ཡོད་པ་བཀག་བསྐྱིལ་ཁང་གི་དངོས་ཞན་ཙག་ཙིག་དེ་དག་ཉོ་རུ་བཅུག་པའི་རིན་ལ་སྤྲད། མོ་ལྐོག་འཛིན་བྱས་ཏེ་ཟི་ལིང་དུ་ཁྲིད་ཡོང་དུས་རྐང་ལག་གཉིས་ལ་ལྕགས་སྒྲོག་བརྒྱབ་སྟེ་རླངས་འཁོར་ལས་འཕག་འགུལ་མ་ཐུབ་པས་ལུས་པོ་ན་བ་དང་གྱོན་པ་སྲབ་པས་གྲང་ནས་ཀྱང་འཁེངས་སོང་ཟེར། དེ་ལས་ཀྱང་སེམས་སྡུག་པ་ཞིག་ནི། མོ་རང་མགོ་ལོག་ནས་བཟུང་འཁྲིད་ཀྱིས་རླངས་འཁོར་ལས་དྲུད་ཡོང་སྐབས། ཉེན་རྟོག་པས་ཁྱོད་ཀྱི་སྐད་ངག་བདེ་བས་ང་ཚོར་གླུ་ལོངས་ཟེར་ནས་མི་སྤྱོད་ལས་འདས་པའི་བརྙས་བཅོས་བྱས་ནས་གླུ་ལེན་དུ་བཅུག་པ་དེའོ།། ཕིང་ཨན་བཀག་བསྐྱིལ་ཁང་དུ་སྐྱེལ་དུས། བདེ་སྲུང་ཉེན་རྟོག་པས་མོ་ལ་ཉལ་ཆས་ཆ་ཚང་ཞིག་དང་ལྭ་བར་ཚངས་ཅན་ཆ་ཚང་ཞིག་གཡར་པ་རེད། ང་ཕྱིར་ཁྱིམ་དུ་ལོག་རྗེས་མོའི་ཕ་ཡུལ་གཅིག་པའི་མི་ཁ་ཤས་དང་ཕྲད་ཅིང་། མོའི་སྙིང་སྟོབས་ལ་ཡང་ཡང་རྗེས་སུ་ཡི་རང་བྱས་པ་ཡིན། ཕྱིས་སུ་ཁོ་མོའི་ཁྱིམ་མིས་ཀྱང་མོ་རང་བཀག་བསྐྱིལ་བྱེད་སའི་ས་གནས་ཙམ་ཤེས་བྱུང་། ཁྱིམ་མི་དང་གྲོགས་པོ་ཁོ་མོར་ལྟ་རུ་སོང་ཡང་བཀག་བསྐྱིལ་ཁང་གིས་འཕྲད་དུ་མ་བཅུག ཁོ་ཚོས་ཁོ་མོར་དངུལ་དྲུག་བརྒྱ་ཙམ་བཞག་པ་དེ་བཀག་བསྐྱིལ་ཁང་གིས་མོ་རང་ལ་གླེང་ཙམ་ཡང་བྱས་མ་སོང་། ཁྱིམ་མིས་བསྐྱལ་པའི་དངོས་པོ་དག་མོ་རང་ཟླ་གཅིག་ལྷག་གི་རྗེས་སུ་བཀག་བསྐྱིལ་ཁང་དེ་དང་ཁ་བྲལ་སྐབས་ད་གཟོད་ཕྱིར་སྤྲད་སོང་ཟེར།
བཙོན་ཤག་ཏུ་སྒོར་མོ་ཏོག་ཙམ་མེད་ཚེ་གཞན་གྱིས་ཐུབ་ཚོད་བྱེད་ལ། སྒོར་མོ་མང་པོ་ཡོད་ཚེ་ཁོ་ཚོས་ལྐོག་ནས་ཟོས་འགྲོ། སྒྲོལ་མ་སྐྱིད་ལ་ཉོས་པའི་ཅ་ལག་དག་ཁྱེར་ཡོང་དུས“བཙོན་མ་རང་དབང་ཅན”ཞིག་གིས་ང་ལ་ཡང་བསྐྱར་སྒོར་བཅུའི་གཙང་ཤོག་བྱིན། ཁོ་པས་ཟེར་ན། གཙང་ཤོག་འཚོང་དུས་མཉམ་མ་བཞག་པར་ངའི་དངུལ་ཐོ་ལས་སྒོར་བཅུ་འཐེན་ཚར་བས་ཕྱིར་ཟློག་དཀའ་ཟེར། སྐབས་དེར་ང་འཚིག་པ་གཏིང་ནས་ཟོས་ཏེ། གཞན་གྱི་སྒོར་མོ་གང་འདོད་དུ་འཐེན་ན་ངོ་མི་ཚའམ། ད་ངའི་དངུལ་ཐོ་ལས་སྒོར་ཉེར་བརྒྱད་ལས་མེད་ཅེས་ཁོང་ཁྲོ་ལངས་པ་ན། བཙོན་བདག་མ་བར་ལ་བུད་དེ། ཆོག་གི ཁྱོད་ས་འདིར་སླེབས་ཚར་བས་ལས་སླ་མོས་ཕྱིར་གཏོང་གི་མ་རེད། ཕྱིན་ཆད་གཙང་ཤོག་དང་མགྱོགས་ཐུག་གང་ཡང་མི་ཉོ་བར་བཀོལ་རྐྱང་བྱས་ཆོག་ཅེས་བཤད། ཁོ་མོ་བཙོན་ཤག་དེར་ཟླ་བཅུ་ཙམ་ལ་བསྡད་ཕྱིར། འགྲོ་ལུགས་ཤེས་པས་མོའི་སྐད་ཆ་དེར་བདེན་ཞད་ཡོད་ལས་ཆེ་སྙམ། ཡིན་ནའང་ང་ལ་རྟག་ཏུ་ཁྱིམ་ལ་ལོག་ཐུབ་པའི་ཚོར་ཤེས་ཤིག་སྐྱེས་བཞིན་འདུག དེའི་སྟེང་ཁེ་དགུང་མོར། ང་ཕ་ཡུལ་དུ་ལོག་ནས་ངའི་ཕ་རྒན་དང་ཤ་ཉེ་སྤུན་མཆེད་རྣམས་ཀྱིས་སྤྲོ་བསུ་བྱེད་པའི་རྨི་ལམ་ཞིག་ཀྱང་རྨིས་བྱུང་། དེ་ཡང་བཀག་བསྐྱིལ་བྱས་རིང་ལ། ངས་རྨིས་པའི་རྨི་ལམ་གཅིག་པུ་ཡིན་བཟོ་འདུག མཚམས་རེར་ངའི་རྨི་ལམ་ཧ་ཅང་ཁེད། དཔེར་ན། ང་འཛིན་བཟུང་མ་བྱས་སྔོན་ལ་རྨིས་པའི་རྨི་ལམ་གདུག་པོ་དེ་ལྟ་བུ།
བཙོན་བདག་མ་དེ་མི་ཁྲེལ་མེད་ངོ་ཚ་བྲལ་བ་ཞིག་འདུག ང་ལ་གཙང་ཤོག་ལྷག་མ་ཉོ་རུ་བཅུག་པའི་དོན་དེ་ཡང་ཁོ་མོའི་གཡོ་འཕྲུལ་ཡིན་པར་གདོན་མི་ཟ། དེ་རིང་ངས་བཀག་བསྐྱིལ་གཞུང་ལས་ཁང་དུ་ཁོ་ཚོར་སྲན་མ་དང་རྒུན་འབྲུམ་སྐམ་པོ། ཀུབ་འབྲུ་སོགས་ཉོས་ནས་མགྲོན་གཏོང་སྐབས། ཁ་ཏོག་འཕྲོ་མ་རྣམས་ལ་མོས་བདག་པོ་བརྒྱབ་རྗེས། ང་ཚོར་མི་སྟེར་བར་མོ་རང་ལ་མི་གསོད་ཉེས་ཅན་གྱི་དགའ་གྲོགས་ཤིག་ཡོད་ལ་དུམ་བུ་དེར་བྱིན། ཁ་སང་བོད་མིའི་བཙོན་མ་ངོ་མི་ཤེས་པ་ཞིག་གིས་སྐྱེས་པའི“བཙོན་མ་རང་དབང་ཅན”ཞིག་ལ་སྐད་བཏང་ནས། ཚེ་རིང་སྒྲོལ་མར་ཟ་རྒྱུ་གང་མཁོ་འདྲི་དུས་བཙོན་བདག་མས་ཚེ་རིང་སྒྲོལ་མར་ཤ་དགོས་ཞེས་ཤོད་ཟེར་ཡང་མོས་མ་བཤད་པས། མོ་རང་རང་གིས་ཤ་དགོས་ཞེས་ཚེ་རིང་སྒྲོལ་མའི་ཚབ་ཏུ་བཤད། ཕག་རྩིབ་ཤ་ལེབ་འགའ་བསྐུར་ཡོང་བ་ཚེ་རིང་སྒྲོལ་མར་ཤ་རྡོག་སོར་མོ་དོ་ཙམ་དང་ང་ཚོར་དེ་ལས་ཀྱང་ཆུང་བ་རེ་བྱིན་རྗེས་ལྷག་འཕྲོས་ལའང་མོས་བདག་པོ་བརྒྱབ། བཙོན་བདག་མ་དེར་བཙོན་གྲོགས་རྣམས་འཚིག་པ་ཟ་ཡི་ཡོད་ནའང་། སྐད་ཆ་བཤད་ཐུབ་མཁན་སུ་ཡང་མེད། ཁོ་མོ་ནི་ལོ་བཅོ་བརྒྱད་སྟེང་རྒན་མོ་ཞིག་གིས་མགོ་གཡོགས་ཏེ་གཞན་ལ་བཙོངས་རྗེས། ལམ་ཀྱོག་མང་པོ་ཞིག་བརྒྱུད་མྱོང་ཚོད་རེད། དེ་རྗེས་མོ་རང་མི་གཞན་ལ་གཉེན་སྒྲིག་གི་མགོ་སྐོར་གཏོང་བའི་ཚོགས་པ་ཞིག་ནང་ཞུགས་ཏེ། ཁྱིམ་ཚང་བདུན་བརྒྱད་ཙམ་ལ་མགོ་སྐོར་བཏང་ནས་སྒོར་མོ་མང་པོ་བླངས་པ་རེད་ཟེར། མོའི་ཉིན་ཐོ་ལ་བལྟས་མྱོང་བའི་བཙོན་གྲོགས་ཚོས་བཤད་ན། ཁོ་མོའི་ལོ་རྒྱུས་དང་མྱོང་རིམ་ལ་བལྟ་དུས། ལག་ཏུ་མིག་ཆུ་འབྱིད་བྱེད་ཅིག་གཟུང་རྒྱུ་བརྗེད་མི་ཉན་ཟེར། ཁོ་མོས་བཙོན་དུ་སྡོད་རིང་གི་ལོ་བདུན་ནང་། རང་གི་བྱུང་བ་འབྲི་རྒྱུའི་སེམས་ཐག་བཅད་འདུག དེ་ནི་ཡིད་སྐྱོ་བའི་གཏམ་རྒྱུད་ཅིག་ཡིན་ངེས་ཤིང་། དེ་ལས་རྒྱ་མིའི་གྲོང་གསེབ་བུད་མེད་ཀྱི་ཡ་ང་བའི་གནས་སྟངས་སྐོར་ཞིག་མཐོང་ཐུབ་ངེས་རེད།
མཚམས་ཤིག་ལ“བཙོན་མ་རང་དབང་ཅན”ཞིག་ཡོང་ནས་ང་ཁོ་ཚོའི་བཙོན་ཤག་ཏུ་ཁྲིད་དེ། ཤོག་བུ་ཞིག་གི་སྟེང་ལ་ལག་ཐེལ་དང་མཛུབ་ཐེལ་རྒྱག་ཏུ་བཅུག ཁོས་ལག་ཐེལ་བརྒྱབ་པ་མི་གསལ་བར་ཁ་གཡར་ནས་ངའི་ལག་པའི་སྟེང་ལ་ཁོའི་ལག་པ་བཞག་སྟེ་གནོན་ཞོར། ཁྱོད་ཀྱི་ལག་པ་འཇམ་པ་ལ་ཟེར། ཁོ་གཉིས་ཀྱིས་ད་དུང་ང་ལ་འཕྲུལ་བཤད་བྱས། གནས་བབ་དེ་འདྲའི་འོག་ཁོ་ཚོར་འཕྲུལ་བཤད་ཀྱི་སྤྲོ་སེམས་ཡོད་པར་ང་རང་ཡ་མཚར། སྐྱེས་པ་རྣམས་འཕྲུལ་བཤད་ལ་དགའ་བ་དེ་ལས་ཀྱང་ཤེས་ཐུབ། གཞན་དེས་ཁྱོད་བརྙན་འཕྲིན་ལས་ཁུངས་ནས་རེད་ཟེར། འདི་ལ་ཇི་ལྟར་ཡོང་བ་ཡིན་ཞེས་དྲིས། ངས་ཁོ་ཚོས་ང་ལ་ནག་མེད་ཉེས་འགེལ་བྱས་པ་རེད་ཅེས་བཤད། འགྲོ་ལུགས་དེ་བསྒྲུབས་ཚར་རྗེས་ང་ཕྱིར་བཙོན་ཤག་ཏུ་བཅུག ངས་བཙོན་གྲོགས་ཚོར་ང་ལ་ལག་ཐེལ་རྒྱག་ཏུ་བཅུག་སོང་ཞེས་བཤད་པར། ཁོ་མོ་ཚོས་ཀྱང་འགྲོ་ལུགས་དེ་བསྒྲུབས་ཚར་པ་ཡིན་ལ། ད་དུང་མཛུ་གུ་ནས་ཁྲག་ཀྱང་ལེན་དགོས་པ་རེད་ཟེར།
ཉི་མ་སྔ་མོ་ནས་ནུབ་ཚར། ནུབ་འཚལ་འཐུངས་རྗེས། ཚང་མ་ཉལ་ཁྲིའི་སྟེང་གཡས་ཉལ་གཡོན་ཉལ་གྱིས་རང་མོས་སུ་ཁ་བརྡ་བྱེད་པ་དང་ཡི་གེ་འབྲི་སྦྱོང་སོགས་བྱེད་ཀྱི་འདུག ང་ཡང་ཁ་མ་གྲགས་པར་དེ་རུ་བསྡད་པ་ཡིན། མཚམས་ཤིག་ལ་མི་ཞིག་གིས་ངའི་མིང་ནས་འབོད་པའི་སྒྲ་ཙམ་ཐོས། སེམས་སུ་དངོས་པོ་ཉོས་པའི་དོན་དེ་ཡིན་པར་འདོད། ཚང་མ་ཡར་ལངས་པ་དང་མཉམ་དུ་ང་རང་ལྕགས་སྒོ་ཁར་སོང་བ་ན། རུ་གཙོ་གཅིག་གིས། འཇམ་དབྱངས་སྐྱིད། དངོས་པོ་བསྡུ་གསོག་རྒྱོབ་ལ་གྲ་སྒྲིག་བྱོས་ཟེར། སྐད་ཆ་དེ་ཐོས་མ་ཐག ངའི་མགོ་ནང་སིང་སེ་སོང་སྟེ་མིག་ཁར་མེ་སྟག་ཆད། དེ་ནས་ཁད་ཀྱིས་ང་གློད་བཀྲོལ་གཏོང་བ་ཨེ་ཡིན་ནམ་སྙམ་བཞིན་ཡིད་སོམ་ཉིར་ཚུད། བཙོན་གྲོགས་རྣམས་ཀྱིས་ཟི་ཟི་ལོང་ལོང་ཁྲོད་སྐད་ཅིག་མར་ངའི་དངོས་པོ་ཕྲན་ཚེགས་དེ་བསྡུ་གསོག་བརྒྱབ་ཚར། ཁོ་མོ་ཚོས་ད་ཕལ་ཆེར་ཁྱོད་གློད་བཀྲོལ་གཏོང་གི་རེད། དངོས་པོ་གཞན་བརྗེད་མེད་དམ་ཞེས་དྲིས། ངའི་སེམས་པ་འཚུབ་དྲགས་ནས་ཡིད་ལ་ཅི་ཡང་མ་དྲན་ཞིང་ལག་ཏུ་ཅི་ཡང་མ་ཡོང་བར་ཏོག་ཙམ་སྡོད་སྐབས། མི་ཞིག་གིས་མཛོད་ཁང་ལས་ཁྱེར་ཡོང་བའི་སྨད་གཡོགས་དམར་ནག་དང་ལྷམ་མགོ་ཁོ་ཧྥེ་མདོག་ཅན་དེ་གཉིས་ང་ལ་སྤྲད། ཡང་ཡིད་ལ་ཁོ་ཚོས་ང་བཀག་བསྐྱིལ་ཁང་གཞན་ཞིག་ཏུ་འཁྲིད་པ་ཨེ་ཡིན་ནམ་སྙམ་ཞོར། ངས་སྟོད་ལྭ་དམར་ཁྲ་བར་ཚངས་ཅན་དེའི་སྟེང་གི་བཙོན་ལྭ་སེར་པོ་དེ་དང་སྒྲོལ་མ་སྐྱིད་ལས་གཡར་བའི་དོར་མ་སྐྱ་མདོག་དེ་གཉིས་ཕུད་རྗེས་རང་གི་སྨད་གཡོགས་སླར་གྱོན་པ་ཡིན། ཁྱིམ་དུ་ལོག་ཐུབ་ངེས་སྙམ་པའི་ཚོར་སྣང་དེ་སྔར་བཞིན་སེམས་ཁོང་ན་ཡལ་མེད། ཡིན་ནའང་ཁོ་ཚོས་ང་ལ་བཀལ་བའི་ནག་ཉེས་འཇིགས་ཆེན་དེ་དང་རྨི་ལམ་ཐན་ལྟས་དེ་ཡིད་ལ་དྲན་དུས། རང་སེམས་དྲོན་མོའི་རེ་སྣང་སྟེང་ཆུ་འཁྱག་མི་ལྡུག་ཀ་མེད་བྱུང་།
སྐབས་དེར་བུད་མེད་ཉེན་རྟོག་པ་དེ་ཡོང་ནས་ང་ལ་ལུས་བཤེར་བྱས་པ་ན། ངས་ང་ས་གཞན་དུ་འཁྲིད་པར་དོགས་ནས་དྲིས་པ་ཡིན། མོས་འདི་ནི་བཀག་བསྐྱིལ་ཁང་གི་འགྲོ་ལུགས་ཡིན་པ་ལས། ས་གཞན་དུ་འཁྲིད་པའི་ངེས་པ་མེད་ཅེས་བཤད། དེ་མ་ཐག་ངའི་དངུལ་ཐོ་ལས་ད་དུང་སྒོར་ཉེར་བརྒྱད་ཡོད་པ་ཡིད་ལ་དྲན་ནས་སྒྲོལ་མ་སྐྱིད་ལ་བཞག་པ་ཡིན། ཕྱིས་སུ་བཀག་བསྐྱིལ་ཁང་གིས་བཙོན་མ་ཕན་ཚུན་བར་སྒོར་མོ་བསྐོར་མི་ཆོག་པར་ཁ་གཡར་ནས་གཞུང་བཞེས་བྱས་ཚུལ་ཞིག་ཐོས། ཡང་བཙོན་མོ་ཚོའི་རེ་བ་ལྟར་ང་འགྲོ་ཁར་ཁོ་ཚོར་བྲིས་པའི་ཁ་པར་ཨང་གྲངས་དེ་ལའང་བཙོན་བདག་མས་བདག་པོ་བརྒྱབ་པ་དང་། མི་ཞིག་གིས་ཨང་གྲངས་དེ་གར་སོང་དྲིས་པར། ཚེ་རིང་སྒྲོལ་མས་དྲང་མོར་བཤད་པ་ན། ཨེན་ཙམ་གྱིས་བཙོན་བདག་མས་བརྡུང་སོང་ཟེར།
འགྲོ་ཁ་ཏག་ཏག་ལ་ཚང་མས་ང་ལ་སྐེ་འཇུ་བྱས། ངས་ཆེད་དུ་སྤུན་མོ་གཉིས་ལ་བརྩེ་བའི་སྐེ་འཇུ་དྲོན་མོ་རེ་དང་ཁོ་མོ་གཉིས་ཀྱི་མཁུར་མགོ་ལ་འོ་རེ་བྱས་ཏེ། ང་གློད་བཀྲོལ་བཏང་བ་ཡིན་ན་ཁྱོད་གཉིས་ལ་བལྟ་རུ་ཡོང་ཞེས་ཁས་འཆེས། ང་ཚོ་མིག་ཆུའི་ཁྲོད་དེ་རུ་འཛོམས་ཤིང་། སླར་ཡང་མིག་ཆུའི་ཁྲོད་དེ་ལྟར་གྱེས།
ང་བུད་མེད་ཉེན་རྟོག་པ་དེས་ཁྲིད་དེ། བཀག་བསྐྱིལ་གཞུང་ལས་ཁང་གི་སྒོ་ཁར་སླེབས་སྐབས། སྐྱེས་པ“བཙོན་མ་རང་དབང་ཅན”ཞིག་གིས་མཛོད་ཁང་དུ་བཞག་པའི་དངོས་པོ་ཙག་ཙིག་དེ་བཟུང་ནས་སྒུག་འདུག བཀག་བསྐྱིལ་གཞུང་ལས་ཁང་གི་སྒོ་ཁ་རུ་ཡར་ཞུ་ཞེས་བོས་ཏེ་ནང་དུ་སོང་ནས་སེམས་རེ་དོགས་ཀྱིས་ཁེངས་བཞིན་ཅུང་མ་འགོར་བར་འགྲོ་ལུགས་བསྒྲུབས་ཚར། ངས་ཡང་བསྐྱར་རུ་གཙོ་ལ་ང་གློད་བཀྲོལ་གཏོང་བ་ཡིན་ན། བཀག་བསྐྱིལ་ཁང་དུ་ཉོས་པའི་དངོས་པོ་དེ་དག་སྤུན་མོ་གཉིས་ལ་འཇོག་རྩིས་ཡོད། ང་བཀག་བསྐྱིལ་ཁང་གཞན་ཞིག་ཏུ་འཁྲིད་རྒྱུ་ཡིན་ཚེ། ད་ལྟ་ངའི་ལུས་ན་སྒོར་སྐར་གང་ཡང་མེད་པས་དངོས་པོ་དེ་དག་འཁྱེར་རྒྱུ་ཡིན་ཞེས་པ་ན། ང་ཚོས་ཐེངས་འགར་དྲིས་ཀྱང་ཁྱོད་ཀྱི་ཉེས་དོན་ཐག་གཅོད་ལས་ཁུངས་ཀྱིས་བཤད་མ་སོང་ཟེར།
གང་ལྟར་ཁོ་ཚོ་གློ་བུར་དུ་ཡོང་བའི་རྒྱུ་མཚན་གང་ཡིན་ངས་ཆ་མ་འཚལ། ཁེ་དགོང་མོར་ང་འདི་རུ་བསྐྱུར་ཏེ་འགྲོ་ཁར་གཟའ་ཟླ་བར་ཡོང་ངེས་ཡིན་ཞེས་བཤད་པ་ཐོས་ཀྱང་། དེ་རིང་ད་དུང་གཟའ་ཉི་མ་རེད། དེ་ལྟར་བསམ་སྐབས། གློ་བུར་དུ་ཁྲིད་རྗེས་ཕྱིར་ཡོང་མེད་པའི་གློག་བརྙན་ཞིག་ཀྱང་ཀླད་པའི་ནང་འཁོར་ཡོང་། འཇིགས་སྣང་དེ་རྦ་རླབས་བཞིན་གཅིག་རྗེས་གཅིག་གིས་དེད་ཡོང་། དེ་མ་ཐག་རུ་གཙོ་གཉིས་ཀྱིས་ང་ཁྲིད་དེ་བཀག་བསྐྱིལ་ཁང་གི་སྒོ་ཆེན་ཕྱོགས་སུ་སོང་། ངས་རུ་གཙོ་ཞིག་ལ་ང་སྤུན་མོ་གཉིས་ལ་ལྟ་རུ་ཡོང་ན་ཆོག་མིན་དྲིས། ཁོས་སྒོ་ཆེན་འདི་ལས་ཕར་སོང་རྗེས་ཕྱིར་ནང་དུ་ཡོང་ཆོག་གི་མ་རེད་ཟེར། སྒོ་ཆེན་ཁར་སླེབས་པ་ན། འགྲོ་ལུགས་བསྒྲུབས་ཚར་རྗེས་ཤོག་ལྷེ་གཅིག་ང་ལ་བྱིན་འདུག་ཅིང་ཅིག་ཤོས་དེ་རུ་གཙོ་གཅིག་གིས་བར་སྣང་ན་དཔྱངས་པའི་ཐི་གུར་བཏགས་རྗེས་སྒོ་སྟེང་གི་ཉེན་རྟོག་པས་ཡར་འཐེན་སོང་། དེ་ནས་རུ་གཙོ་དེས“ཡར་ཞུ་པན་ཀྲང་། ང་སྒོར་འགྲོ་རུ་ཆུགས”ཞེས་ཤོད་ཟེར་བ་བཞིན་ངས་སྒོ་སྟེང་གི་ཁང་ཆུང་ནང་གི་ཉེན་རྟོག་པ་དེར་བལྟས་ནས་དེ་ལྟར་བཤད་པ་ན། བཀག་བསྐྱིལ་ཁང་གི་ལྕགས་ནག་གི་སྒོ་ཆེན་དེ་གཞི་ནས་དལ་གྱིས་ཕྱེ་སོང་།
དེ་སྔོན་ངས་ང་ལས་སླ་མོས་ལྕགས་སྒོ་དེ་ལས་ཐར་ཐུབ་འདོད་མེད། མིག་མདུན་གྱི་ང་འཁྲིད་མཁན་ཚོ་སུ་ཡིན་ལ་རིག་པ་བསྒྲིམས་དྲགས་པ་ཡིན་ནམ། ཡ་མཚར་བ་ཞིག་ལ་ང་ལྕགས་སྒོ་དེ་ལས་ཕྱིར་ཐོན་པའི་ཚོར་པ་གཏན་ནས་དྲན་རྒྱུ་མི་འདུག སྐབས་དེར་ས་རུབ་ནས་གསལ་པོར་མི་མཐོང་ཡང་། སྒོ་ཁ་ན་རླངས་འཁོར་ཆུང་ཆུང་ཞིག་བསྡད་འདུག་པ་དེའི་གམ་དུ་རུས་ཀྲང་ཅན་དང་ཝང་ཅན། བུ་མོ་ཉེན་རྟོག་པ་དེ་བཅས་འདུག་པ་གསལ་ལེར་མཐོང་། ཁོ་ཚོས་བཀག་བསྐྱིལ་ཁང་གི་རུ་གཙོ་གཉིས་ལ་ཁ་བརྡ་ཚིག་གཅིག་གཉིས་ཙམ་བྱས་རྗེས་ལམ་དུ་ཆས། རླངས་འཁོར་གཏོང་མཁན་རུས་ཀྲང་ཅན་རེད། ས་དེ་དང་ཁ་གྱེས་ཁར་ངས་རླངས་འཁོར་སྒེའུ་ཁུང་ལས་རུ་གཙོ་གཉིས་ལ་ལག་བརྡ་བཏང་ཡང་ཁོ་ཚོས་མཐོང་གི་མེད་པ་འདྲ།
དགོང་མོ་དེར་ངའི་ངོ་གདོང་མ་བཏུམས། ངས་ཁོ་ཚོའི་རྣམ་འགྱུར་དང་གཤིས་ཀ་ལ་འགྱུར་བ་བྱུང་འདུག་པ་ཚོར། དེ་ནི་ངའི་ཉེས་པ་ཇེ་ཡང་དུ་སོང་བའི་མཚོན་རྟགས་དང་། ང་གློད་བཀྲོལ་གཏོང་འཆར་ཡིན་བཟོ་འདུག་ནའང་། ང་འགྱུར་བ་དེར་ཧ་ཅང་གོམས་དཀའ། ཁོ་ཚོའི་ཕྱི་པགས་དེའི་རྒྱབ་ན་ངོ་གདོང་གཞན་ཞིག་ཡིབས་ཡོད་པ་དེ་ངའི་སེམས་སུ་གསལ་པོར་ཡོད། ངའི་ཡ་ཆུང་ཧྲིལ་པོར་དྲི་བས་བཀང་ནས་བརྟས་སུ་བཅུག་ནའང་ངག་བསྡམས་ཏེ་ཁོ་ཚོར་སྐད་ཆ་ཚིག་གཅིག་མ་དྲིས། དྲིས་ཀྱང་བཤད་མི་དཔེ། སྙིང་ཚིམ་ཞིག་རིན་གྱིས་ཉོས་ཏེ་རེ་ཐག་རྩ་ནས་གཅོད་པ་ལས། མག་མོག་གི་རེ་དོགས་དྲོན་མོ་དེ་རུམ་ནས་ཏོག་ཙམ་བསྡད་ཀྱང་སེམས་པ་དྲོ།
རླངས་འཁོར་ཡམ་ཡོམ་གྱིས་སྐྱོད་བཞིན་ཞིང་གྲོང་གི་ས་ལམ་ནས་གྲོང་རྡལ་དུ་སླེབས། སྒེའུ་ཁུང་ལས་ཚོན་མདངས་རྣམ་པར་བཀྲ་བའི་ཕྱི་རོལ་གྱི་འཇིག་རྟེན་དེ་མཐོང་སྐབས། ངའི་ཡིད་སེམས་བརྗོད་དཀའ་བའི་དགའ་སྣང་གིས་མྱོས་ཏེ་བཟོད་གླགས་མེད་པར་གྱུར། མཁའ་དབྱིངས་དང་ཁང་ཁྱིམ། གློག་སྒྲོན་དང་མི་ཚོགས། གཞུང་ལམ་དང་རླངས་འཁོར། ང་ནི་སྔར་མེད་ཀྱི་ཞིང་ཁམས་ཤིག་ཏུ་སླེབས་པའི་སྣང་བ་སྐྱེས། ཚོར་པ་དེ་སྦྲང་ཆར་བསིལ་མ་བཞིན་ངའི་སེམས་སིམ་སིམ་དུ་བཏང་།
བཞི་མདོ་ཞིག་ལ་འབྱོར་པ་ན། ཀྲང་གིས་ཨེན་ཙམ་གྱིས་ཁ་ཕྱོགས་ནོར་སོང་ཞེས་རླངས་འཁོར་བསྐོར་རྒྱག་གཅིག་བྱས་པ་ན། ང་ལྷང་སེ་བཏང་སྟེ་འཆར་ཡན་གྱི་ཀློང་ལས་ཕྱིར་དྲུད་དེ་དྲན་པ་སླར་བསྡུ་རུ་བཅུག དེ་མ་ཐག་སེམས་སུ་ཁོ་པས་ང་ལ་གདུག་རྩུབ་ཀྱིས་འདྲི་གཅོད་བྱས་པ་དག་ཡིད་ལ་ཝལ་ཝལ་འཁོར། གང་ལྟར་དགོང་མོ་དེར་ཁོ་ཚོ་ཚང་མ་གཤིས་འཇམ་རང་དུ་གྱུར་འདུག མྱུར་ལམ་དུ་ཞུགས་ནས་ཟི་ལིང་དང་བར་ཐག་ཇེ་ཉེ་རུ་སོང་བ་དང་བསྟུན། ངའི་སེམས་པའང་ཁྱིམ་མི་དང་བར་ཐག་ཇེ་ཉེ་ནས་ཇེ་ཉེར་གྱུར་ཏེ། ཁྱོ་ག་དང་བུ་མོ། ཚ་མོ་བཅས་དང་དགའ་འཛོམས་ཀྱི་གཟུགས་རིས་གློག་བརྙན་བཞིན་མིག་ལམ་དུ་འཚང་ཡོང་། ངས་འཕྲལ་དུ་བསམ་ཚུལ་དེ་བཙན་གྱིས་བཟློགས་པ་ཡིན། འཁྲེང་དྲགས་ཏེ་རེ་ཐག་ཆད་ན་བཟོད་གླགས་བྲལ་བ་ཞིག་ཡིན་སྲིད་པས། རེ་དོགས་དང་སྐྲག་འཇིགས་ཁྲོད་ཟི་ལིང་དུ་འབྱོར། སེམས་པ་འཕྱོ་བཞིན་རླངས་འཁོར་དེ་རང་ཁྱིམ་གྱི་ཕྱོགས་སུ་ཁ་ལོ་བསྒྱུར་མིན་ལ་མཉམ་འཇོག་གཟབ་ནན་བྱས། མཚམས་ཤིག་རླངས་འཁོར་ལམ་བུ་སྐོར་ཀྱོག་ཅིག་བརྒྱུད་དེ་སོང་། རུས་ཀྲང་ཅན་ལ་ཁ་པར་ཞིག་འབྱོར། ཁོས་ང་ཚོས་ཁ་ལག་མཉམ་དུ་ཟ་ཞེས་བཤད། ངས་ང་ཡང་མགྲོན་ཁང་ཞིག་ཏུ་ཁྲིད་དེ་མི་གཞན་པས་འདྲི་གཅོད་བྱེད་པ་ཨེ་ཡིན་ནམ་སྙམ་ཞིང་སྐྲག ཉེན་རྟོག་པ་གསར་པ་དང་བུད་མེད་ཉེན་རྟོག་པས་འདྲི་གཅོད་བྱེད་པར་ང་དེ་བས་ཀྱང་སྐྲག དེ་ནི་སྔ་མའི་རིག་ལམ་ལ་ཆ་རྒྱུས་མེད་པ་དང་། ཕྱི་མའི་ཚོར་པ་རྣོ་ཞིང་རིག་ལམ་ཕྲ་བས་ཡིན། འདྲ་མིན་སྣ་ཚོགས་དྲན་ནས་རྟབ་རྟབ་པོར་གྱུར། ཀྲང་ལ་སླར་ཡང་ཁ་པར་ཞིག་འབྱོར། ཁོས་ང་སྔོན་མ་སྡོད་ས་དེར་འགྲོ་ཡི་ཡོད་ཅེས་བཤད་མ་ཐག ངས་ང་ཉེན་རྟོག་སློབ་གྲྭ་དེར་འཁྲིད་བཞིན་པ་གཞི་ནས་ཤེས། ཁོས་ཁ་པར་གཏོང་ས་དེ་སུ་ཡིན་ནམ། ས་དེར་སོང་ནས་ང་ཁྱིམ་མི་ལ་རྩིས་སྤྲོད་པ་ཨེ་ཡིན་ནམ། དཔེ་མི་སྲིད། དེ་འདྲའི་གུ་ཡངས་སླ་མོ་ཡོང་མི་སྲིད། ཕལ་ཆེར་ཁོ་ཚོ་ཉི་མ་གཉིས་ཙམ་ལ་ངལ་གསོས་རྗེས་ཡང་བསྐྱར་ང་ལ་འདྲི་གཅོད་བྱེད་ལས་རེད། དོ་དགོང་ཏག་ཏག་གཟའ་ཉི་མ་རེད། དྲན་ཚུལ་རྙོག་དྲ་དེས་ངའི་སེམས་སྐྱ་མོ་ཐང་ལ་ལྷུང་ནས་སྒོ་ར་དེར་སླེབས་པའང་ཚོར་མ་སོང།
ཐེངས་སྔོན་མའི་ཁང་པ་དེའི་ནང་བཏང་རྗེས། བུ་མོ་དེ་དང་ངེད་གཉིས་ལ་ཅུང་ཙམ་སྒུག་སྡོད་ཟེར་ནས་འདུག་བཅུག དེ་རུ་ཁྱིམ་མི་དང་ངོ་ཤེས་སུ་ཡང་མི་མཆིས། ངས་ཞིབ་མོར་བལྟས་པ་ན། ཁོ་ཚོའི་ཁ་ངོ་བཀྲུ་ཆས་ད་དུང་བཞག་འདུག བུ་མོ་དེས་འགྱིག་ཟོམ་ལས་ཆུ་ཞིག་བླངས་ནས་གློག་དེམ་ནང་སྐོལ་མགོ་བརྩམས། བཟོ་ལྟ་དེ་མཐོང་མ་ཐག ངའི་ཡ་ཆུང་ཁོག་པ་སླར་ཡང་སྨུག་སྤྲིན་འཐིབ་སྟེ་ན་ཟུག་སྐྱེས་ཡོང་། དེ་ནི་ཉིན་བཅུ་གསུམ་གྱི་རིང་ལ། ཁོ་མོ་ཚོས་ག་དུས་འཐུང་ཆུ་ལེན་མཚམས་དང་ཆུ་ཁོལ་བསྐོལ་མཚམས་འཇོག་པར་ངས་རེ་སྒུག་བྱས་དྲགས་པས་ཡིན་ལས་ཆེ། ངས་དེ་བཞིན་ཉི་མ་རེ་རེར་རྟ་བདུན་དབང་པོ་ཤར་རི་རྩེ་ནས་འཕགས་ཏེ་ནུབ་རིའི་རྒྱབ་ཏུ་ཡིབ་པའི་བར་ཁོ་ཚོའི་བྱ་སྤྱོད་དང་ཉམས་འགྱུར། ཚིག་ངོས་དང་ཚིག་ཤུགས་ཀྱི་སྐད་ཆ་ལ་མཉམ་འཇོག་གིས་དུས་ཚོད་འདའ་བར་བྱས་པ་ཡིན། དེ་ནི་སྐབས་དེའི་ངའི་འཚོ་བའི་གྲུབ་ཆ་གཙོ་བོ་རུ་གྱུར་ཡོད།
སེམས་སུ་ནམ་རྒྱུན་ཡིན་ན་ང་སྲུང་མཁན་མི་གཅིག་ཡིན་མི་སྲིད་ཅེས། ཉལ་ཁང་དེར་བུད་མེད་ཉེན་རྟོག་པ་གཞན་ཡོང་མིན་ལ་ལྟ་རྟོག་ནན་མོ་བྱས། གང་འཚམ་འགོར་ཡང་བུ་མོ་དེར་རོགས་པ་གཞན་ཡོང་མཁན་མ་བྱུང་བས་ངའི་སེམས་པ་སླར་ཡང་བདེ་ལ་ཅུང་ཟད་བབས།
སྐབས་ཤིག་ལ་ཉེན་རྟོག་པ་དེ་གཉིས་ཀྱིས་ང་བོས་པ་དང་ཁོ་ཚོའི་སྔོན་མའི་ཉལ་ཁང་དེ་ནང་སོང་། ང་སྔོན་ལྟར་འདྲི་གཅོད་རྐུབ་སྟེགས་སྟེང་བསྡད་དེ་ལྕགས་ལུང་རྒྱག་གྲབས་བྱས་པ་ན། དེ་ལྟར་བྱེད་མི་དགོས་པའི་རྣམ་འགྱུར་ཙམ་བསྟན། དེ་ལས་ངའི་དོན་དག་ཇེ་བཟང་དུ་འགྲོ་བཞིན་པ་ཚོར། སྐབས་དེར་ཉེན་རྟོག་པ་གཞན་འགའ་ཡང་སླེབས་བྱུང་། རུས་ཀྲང་ཅན་གྱིས་སྐད་ཆ་ཉམས་ཆེན་འགའ་བཤད་དེ་འགྲོ་ལུགས་སྒྲུབ་ཞོར། རྒྱ་མི་བརྙན་ཕབ་འཛིན་མཁན་དེར་བརྙན་ཕབ་བྱོས་ཤིག་ཟེར་ནས་ཡང་ཡང་བསྐུལ། བརྙན་ཕབ་དང་སྒྲ་ལེན་ཁྲོད་ཡང་བསྐྱར་དྲི་བ་སྔོན་མ་དག་བསྐྱར་ཟློས་བྱས་བྱས་མཐར། རུས་ཀྲང་ཅན་གྱིས། འཇམ་དབྱངས་སྐྱིད། ཁྱོད་ཀྱི་ཁྱོ་གས་ལས་ཁུངས་ལ་རེ་བ་ཞུས་ཏེ། ལས་ཁུངས་ཀྱིས་ཁྱོད་ལ་འགན་ལེན་བྱས་ནས་ཞུ་བ་ལེན་པར་བསྒུག་རྒྱུར ་མོས་མཐུན་བྱུང་་་་་་་་ སྐད་ཆ་དེ་ཐོས་མ་ཐག་ང་ནི་བོང་བུའི་མགོ་ལ་ལྕག་གིས་སྐུལ་པ་ལྟར་གྱུར་ནས་ཡུད་ཙམ་ཞིག་ལ་ཧད་དེ་བསྡད། རིམ་གྱིས་སེམས་སུ་དགའ་སྣང་དང་བྲེལ་འཚུབ་དུས་མཉམ་འཕྱུར་ཏེ་གནོན་མ་ཐུབ་པར་རྣ་བ་གཏད་དེ་ཉན་ཡང་སྐད་ཆ་རྗེས་མ་རྣམས་ཐོས་མ་བྱུང་། ངས་མུ་མཐུད་དུ་བཙན་གྱིས་ཉན་པ་ན། ཁོས་འགྲོ་ལུགས་བསྒྲུབས་རྗེས་ཁྱོད་ཁྱིམ་དུ་ལོག་སྟེ་སྔར་རྒྱུན་ལྟར་བྱ་བ་སྒྲུབས། ང་ཚོས་མུ་མཐུད་དུ་ལོ་གཅིག་ནང་ཁྱོད་ལ་ལྟ་རྟོག་བྱེད་ངེས་ཡིན། ལོ་དེའི་ནང་ཁྱོད་ནམ་བོས་ན་ནམ་སླེབས་དགོས། ང་ཚོའི་འཁྲོལ་ཆ་མེད་ན་ཟི་ལིང་དང་ཁ་འབྲལ་མི་ཆོག ཕྱིན་ཆད་མི་ལེགས་པའི་དོན་དག་གང་ཡང་བྱས་མི་ཆོག ཁྱོད་ཚང་གི་ཁྱིམ་ཚང་དམིགས་བསལ་ཞིག་མིན་ན། ཁྱོད་འདི་ལྟར་ལས་སླ་མོས་གློད་བཀྲོལ་གཏོང་གི་མ་རེད། ཁྱོད་ཀྱི་རྩིས་འཁོར་གཉིས་འདི་རུ་བཞག་ནས་ད་དུང་མུ་མཐུད་དུ་མྱུལ་བཤེར་བྱེད་དགོས་ཞེས་བཤད། ང་དགའ་དྲགས་ནས་ངའི་ཕྱི་བགྲོད་ལམ་ཡིག་སྟེར་མིན་གླེང་རྒྱུ་ཡང་རྦད་དེ་བརྗེད་སོང་། ང་གློད་བཀྲོལ་གཏོང་བའི་གཏམ་བཟང་རྣ་བའི་བདུད་རྩི་དེ་ཐོས་མ་ཐག སེམས་སུ་ཡུལ་ལ་སླེབས་པ་འཕྱིས་དྲགས་ན་བུ་མོ་གཉིད་ལོག་འགྲོ་འདོད་ནས་སེམས་འཚུབ་སྐྱེས་ཏེ་སྡོད་ལོང་མེད་པར་གྱུར། ངས་ང་ཉིན་ཉི་ཤུའི་རིང་ལ་འདུག་ཐུབ་སོང་བས་དུས་ཚོད་ཁ་ཤས་ལ་འདུག་མི་ཐུབ་རྒྱུ་ཅི་ཡོད་ཅེས་རང་སེམས་བཙན་གྱིས་མནན་ནའང་། སེམས་པ་དེ་རང་ལ་མི་དབང་བར་སྔར་བཞིན་བྲེལ་བ་ཚ་པོ་ལངས་ནས་སྡོད་ཐབས་བྲལ། རུས་ཀྲང་ཅན་ལ་ང་གློད་བཀྲོལ་གཏོང་བའི་གནས་ཚུལ་ཁྱོ་གས་ཤེས་མིན་དྲིས། ཁོ་ལ་དལ་བྲེལ་ཅི་ཡང་མེད་མདོག་གིས་སྐབས་སུ་བབས་ན་བཤད་ངེས་རེད་ཟེར་ནས་བཏང་སྙོམས་སུ་བཞག བདག་གི་སེམས་པར་འཕྲིན་བཟང་འདི་མྱུར་བ་མྱུར་དུ་ཁྱོ་གའི་རྣ་བར་སྒྲོན་ན་ཅི་མ་རུང་སྙམ།
དེ་རྗེས་རུས་ཝང་ཅན་གྱིས་འདྲི་གཅོད་བྱས་ཏེ་ཟིན་བྲིས་བཏབ། འདྲི་གཅོད་དེ་ཧ་ཅང་དལ་བས་ཆུ་ཚོད་གཉིས་གསུམ་ཙམ་འགོར་འགྱངས་བྱས། ནང་དོན་ཡོད་ཚད་ཕལ་ཆེར་བསྐྱར་ཟློས་རེད། དེ་ནི་ཁོ་ཚོའི་མཐའ་མཇུག་གི་འགྲོ་ལུགས་ཤིག་ཡིན་ཚོད་རེད། ཁོས་ཟིན་བྲིས་བཏབ་པ་རྣམས་ང་ལ་བྱིན་ནས་མིང་རྟགས་བཀོད་དེ་མཛུབ་ཐེལ་རྒྱོབ་ཟེར། ང་ཁྱིམ་དུ་ལོག་པར་བྲེལ་བ་ཚ་པོ་ལངས་ནས་ཟིན་བྲིས་དེར་ལྟ་ཙམ་ཡང་མ་བྱས་པར་མཛུབ་ཐེལ་བརྒྱབ་པ་ཡིན། དོན་དེས་ང་ལ་གནོད་འཚེ་འདྲ་སྐྱེལ་ཨེ་ཡོང་འདོད་ན་ད་ལྟ་ཡང་དོགས་སྐྲག་ཕྲན་བུ་ཙམ་སྐྱེས་ཡོང་། དེ་ནས་རུས་ཀྲང་ཅན་གྱིས་ང་ལ་ཁས་ལེན་ཡི་གེ་ཞིག་འབྲི་རུ་བཅུག ངས་དངོས་གནས་འབྲི་མ་ཤེས་པས། ཁོ་རང་གིས་བཤད་དེ་ངས་བྲིས་པ་ཡིན། ནང་དོན་ཕྱིན་ཆད་བོད་གཞུང་དང་འབྲེལ་བ་ཡོད་པའི་མི་ལ་འབྲེལ་འདྲིས་མི་བྱེད་པ་དང་། རྩ་འཛུགས་དེ་འདྲ་དང་ལས་ཀ་དེ་རིགས་ནང་མི་ཞུགས་པ། ཕྱི་རྒྱལ་གྱི་དྲ་ཚིགས་སུ་མི་འཇུག་པར་མ་ཟད། བོད་དང་འབྲེལ་ཡོད་ཀྱི་དཔེ་ཆ་དང་རྩོམ་ཡིག་གང་ཡང་ཕབ་ལེན་མི་བྱེད་པ། རྒྱལ་ཁབ་ལ་གནོད་པའི་གཏམ་མི་སྒྲོགས་པ། ད་དུང་ཕྱི་རྒྱལ་དུ་འཚོ་སྡོད་བྱས་ཡོད་པའི་བོད་པ་བཟང་ས་རྒྱན་ས་དང་འབྲེལ་འདྲིས་རྩ་གཅོད་དགོས་ཚུལ་སོགས་འབྲི་རུ་བཅུག ཡིན་ནའང་དོན་ཚན་ཐ་མ་དེར་ངས་ཁས་ལེན་མ་བྱས། རྒྱུ་མཚན་བོད་པ་རྣམས་གྲོགས་སུ་གྱུར་རྗེས་དོན་མེད་དུ་འབྲེལ་ཐག་བཅད་ན་རྒྱུན་ལྡན་མིན་ཞེས་གླེང་བས་དོན་དེ་ཁོ་པས་བཏང་སྙོམས་སུ་བཞག ཁོས་བཤད་པའི་ཉ་ཉོག་དེ་དག་བྲིས་ཚར་བ་ན། ཁས་ལེན་ཡི་གེ་དེར་བསྡོམས་པས་ཤོག་ལྷེ་གང་དང་ཕྱེད་ཙམ་ཡོད་འདུག དེའི་གཤམ་དུ་མིང་རྟགས་དང་ཟླ་ཚེས་བྲིས་རྗེས་མཛུབ་ཐེལ་བརྒྱབ། དེ་ནས་ཀྲང་གིས་ང་ལ་ཟི་ལིང་གྲོང་ཁྱེར་སྤྱི་བདེ་ཅུའུ་ཡིས་ཐམ་ག་དམར་པོ་བརྒྱབ་པའི་ཤོག་ལྷེ་ཞིག་བྱིན། དེ་ནི་འགན་ལེན་བྱས་ནས་ཞུ་བ་ལེན་པར་བསྒུག་རྒྱུར་ཞེས་པའི་དཔང་ཡིག་ཅིག་ཡིན་པ་རེད། ལས་ཀ་དེ་མཇུག་བསྒྲིལ་ཙམ་ལ་བརྙན་འཕྲིན་ལས་ཁུངས་ཀྱི་འགོ་གཙོ་གཞོན་པ་རྣ་བྷ་དང་རུས་ཝུ་ཅན་གྱི་ཏང་ཨུའི་ཧྲུའུ་ཅི་གཉིས་སླེབས་བྱུང་། འགྲོ་ལུགས་གང་ཞིག་ཐད་བརྙན་འཕྲིན་ལས་ཁུངས་ཀྱི་འགོ་གཙོ་དང་པོ་པའེ་ལ་ཁ་པར་བཏང་རྗེས་ལས་དེ་ཁག་པོའི་ངང་བསྒྲུབས་ཚར་ཙམ་བྱུང་། དེ་ལས་ཉེན་རྟོག་པས་ཁོ་གཉིས་ལ་ཐེག་དཀའ་བའི་འགན་ཞིག་དཀྲིས་ཡོད་པ་ཚོར། ང་ཚོ་ཉལ་ཁང་དེ་དང་ཁ་འབྲལ་སྐབས། ཀྲང་གིས་འགོ་གཙོ་གཉིས་ཀྱི་མདུན་དུ། ངས་བུད་མེད་ཅིག་ལ་འདི་འདྲའི་བསམ་བློ་ཡོད་མ་འདོད། ཁོ་མོའི་སྐད་ཆ་ཕྱིན་ཅི་ལོག་པ་ཤ་སྟག་རེད་ཟེར། སྐད་ཆ་ཐ་མ་དེར་འཚིག་པ་གཏིང་ནས་ཟོས་ཡོང་ནའང་བཟོད་བསྲན་གྱིས། དོན་དག་འདིར་ཁྱོད་ཚོས་རྩད་གཅོད་ཆུ་དྭངས་ཉ་གསལ་ཞིག་བྱེད་རྒྱུ་དེ་ངའི་རེ་བ་ཡིན་ཞེས་ནན་ཏན་དུ་བརྣན་ཏེ་བཤད། སྐབས་དེ་ནི2008ལོའི་ཟླ4པའི་ཚེས21ཉིན་ཐོ་རངས་དུས་ཀྱི་ཆུ་ཚོད་དང་པོ་འདས་ཙམ་རེད།
ཕྱི་རོལ་ཏུ་ཁ་བའི་འདབ་མ་ལྷབ་ལྷུབ་ཏུ་སྐྱོད། རླངས་འཁོར་གྱི་གློག་སྒྲོན་འོག་ཁ་བ་དེ་སྡོང་ལོ་དཀར་པོ་དང་མཚུངས། ཆར་འདེད་དེ་མེད་ཚེ། རླངས་འཁོར་ཤེལ་སྒོ་ལས་གཞུང་ལམ་ཡང་མཐོང་དཀའ། རླངས་འཁོར་ནང་གྲགས་འགུལ་ཆེན་པོ་མེད། ཁ་བ་ཇེ་ཆེ་ནས་ཇེ་ཆེ་རེད། ངས་ཚེ་གང་བོར་དེ་འདྲའི་ཁ་བ་ལེབ་མོ་ཆེན་པོ་མཐོང་མྱོང་མེད་ཅེས་བཤད་ཆོག ཁ་བའི་ཁྲོད་སྔར་མེད་པའི་དགའ་སྐྱོ་འདྲེས་མའི་ཚོར་སྣང་ཚ་མོ་ཞིག་རུམ་ནས་ཧ་ལམ་དུས་ཚོད་སྐར་མ་བཅུ་ལྷག་ལ་བསྐྱོད་མཐར་གཞི་ནས་གཞིས་ཁུལ་གྱི་སྒོ་ཆེན་ཁར་འབྱོར། ང་ཚོ་རླངས་འཁོར་ལས་མར་བབས་ཏེ་སྒོ་རའི་ནང་སླེབས་པ་ན། ཁྱོ་ག་དང་ཚ་མོ་གཉིས་ཀྱང་ཏག་ཏག་དེར་འབྱོར་འདུག ཁྱོ་ག་བརྒྱུགས་ཡོང་སྟེ་ཁ་བའི་ཁྲོད་ང་ལ་སྐེ་འཇུ་དྲོན་མོ་ཞིག་བྱས། སྐབས་དེར་ངའི་དབང་ཤེས་ཡོངས་སུ་ཉམས་སོང་། ང་ལ་དགའ་ཚོར་དང་སྤྲོ་ཚོར་ཅི་ཡང་མ་སྐྱེས། ཚ་མོ་ངུ་ཞོར་རེ་ཞིག་ཧད་དེ་ལུས། དེ་རྗེས་ཨ་ནེ་ད་ཁྱོད་ཕྱིར་འགྲོ་དགོས་ནི་ཨེ་རེད་ཅེས་དྲིས་བྱུང་། ཁ་བ་འབབ་པའི་མཚན་མོ་དེར། ངས་ཚ་མོར་ལན་ཅི་ཡང་འདེབས་རྒྱུ་མ་བྱུང་། གང་ལྟར་གངས་རིའི་མི་རིགས་འདི་ལ་མཚོན་ན། ཁ་བ་དཀར་པོ་ནི་བཀྲ་ཤིས་པའི་རྟགས་དང་མཚན་མ་ཡིན། 2008/04/26- 8/28/བར་བྲིས། ཡོངས་སུ་རྫོགས་སོ།།


c: text/html

text:
གཡུང་དྲུང་བོན་གྱི་ལུགས་སུ་བཀའ་སྐྱོང་སྲུང་མ་རྣམས་ཀྱི་བྱུང་རབས་ལོ་རྒྱུས་སྐོར།
[ཟླ་ཚེས། 2016-06-25 23:16:33][རྩོམ་པ་པོ། ཨ་ཀྲོང་རིན་ཆེན་རྒྱལ་མཚན།][རྩོམ་ཁུངས། ཧི་མ་ལ་ཡའི་བོན།][ཀློག་གྲངས། ]
༧གཡུང་དྲུང་བོན་གྱི་ལུགས་སུ་བཀའ་སྐྱོང་སྲུང་མ་རྣམས་ཀྱི་བྱུང་རབས་ལོ་རྒྱུས་སྐོར།
༧གཡུང་དྲུང་བོན་གྱི་བགྲོ་གླེང་སྐབས་བཅོ་ལྔ་པའི་ཐོག་བོན་སྐྱོང་སྲུང་མའི་སྐོར་བརྗོད་གཞི་སྙིང་བསྡུས།
རྩོམ་པ་པོ་ཨ་ཀྲོང་རིན་ཆེན་རྒྱལ་མཚན།
གཡུང་དྲུང་བོན་གྱི་བཀའ་སྲུང་ངམ་སྲུང་མ་ཞེས་པ་ནི་སངས་རྒྱས་གཡུང་དྲུང་བོན་གྱི་བསྟན་དང་བསྟན་འཛིན་སྐྱེས་བུ་རྣམས་ལ་ཚེ་རབས་ནས་ཚེ་རབས་སྡོང་གྲོགས་མཛད་ཅིང་བསྟན་དང་འགྲོ་བའི་དོན་ལ་མ་ཡིས་བུའི་ཆེད་དུ་ལས་བྱེད་པ་བཞིན་དུ་ཕན་པ་བསྒྲུབ་ཅིང་ཁས་བླངས་དམ་དུ་བཅས་པ་ཞིག་ལ་སྲུང་མ་ཞེས་འདོད་དགོས་པའོ། །
དེ་དག་ནང་ནས་སྲིད་པ་རྒྱལ་མོ་སོགས་འགའ་ཞིག་མ་གཏོགས་བསྟན་པ་དང་འགྲོ་བའི་དོན་ལ་གནོད་ཅིང་འཚེ་བའི་ལས་ལ་བརྩོན་པའི་དྲེགས་པ་སྡུག་རྩུབ་མཐུ་རྩལ་ཅན་སོགས་ཤ་སྟག་ཡིན་པ་དང་། རྗེས་སུ་དེ་རིགས་ཕར་ཆེར་ཡི་དམ་དབལ་གསས་རྔམ་པའི་སྤྱན་སྔར་བཀའ་བསྒོ་དམ་བཏགས་མཛད་པ་དང་། འགའ་ཞིག་རྗེས་འཇུག་སྐྱེས་མཆོག་ཁྱད་པར་ཅན་སོགས་ཀྱི་མདུན་ནས་ཁས་བླངས་དམ་བཏགས་མཛད་རྗེས་སུ་སངས་རྒྱས་ཀྱི་བསྟན་པ་དང་སེམས་ཅན་གྱི་བདེ་སྐྱིད་སོགས་མདོར་ན་གནས་སྐབས་ཕྲལ་སེལ་རྐྱེན་ཟློག་ཆེད་དུ་ལུས་དང་གྲིབ་མ་བཞིན་དུ་འཁོར་ཞིང་སྡོང་གྲོགས་མཛད་པའོ། །
དེ་ཡང་གཡུང་དྲུང་བོན་གྱི་བསྟན་པ་བསྲུང་བར་ཞལ་གྱིས་བཞེས་མཛད་པའི་བཀའ་སྲུང་ཕོ་རྒྱུད་ཀྱི་སྡེ་ཚོགས་དང་། བཀའ་སྲུང་མོ་རྒྱུད་ཀྱི་སྡེ་ཚོགས་གཉིས་ཡོད་པའི་ནང་ནས། ཐོག་མར་དམ་ཅན་ཕོ་རྒྱུད་ནི་བསྟན་སྲུང་རྨ་རྒྱལ་པོམ་ར། མི་བདུད་འབྱམས་པ་ཁྲག་མགོ། བྲག་བཙན་ཨ་བསེ་རྒྱལ་བ། བཙན་རྒོད་ཧུར་པ་གསོད་སྐྱིན། སྒྲ་བླ་དྲ་མ་མཆེད་དགུ། རྒྱལ་ཆེན་ཉི་པང་སད་ཝེར། འཛམ་སྔོན་ཀུ་བེ་ར། རྒྱལ་ཆེན་ཤེལ་ཁྲབ་འབར་བ། རྒྱལ་ཆེན་གྲགས་སེང་། བཙན་རྒོད་གྲགས་པ་རྒྱལ་མཚན། ཕོ་ལྷ་གནམ་ཐེའུ་དཀར་པོ། རྗེ་ཡི་འགུལ་ལྷ་བཅུ་གསུམ་སོགས་ཕོ་རྒྱུད་ཀྱི་སྡེ་དང་། དམ་ཅན་མོ་རྒྱུད་ཀྱི་སྡེ་ཚོགས་ནི། མ་ཅིག་སྲིད་པའི་རྒྱལ་མོ་དྲེའུ་དམར་ནག་གཉིས་དང་། སྲིད་པའི་རྒྱལ་མོ་སྡེ་དྲུག སྐུ་གསུང་ཐུགས་ཀྱི་སྤྲུལ་པ་དབལ་མོ་ཉེར་བདུན། བཀའ་ཡི་བྱ་ར་མ་གསུམ། དུས་བཞིའི་རྒྱལ་མོ་བཞི། གཏེར་བདག་ཡུམ་སྲས་སྡེ་ལྔ། སྒྲ་བླའི་རྒྱལ་མོ། གསང་ཡུམ་ཀླུ་མོ་འོད་འབར། ཡང་སྤྲུལ་བརྟན་མ་བཅུ་གཉིས་སོགས་མོ་རྒྱུད་ཀྱི་སྡེ་ཚོགས་སོ། །
མ་གཅིག་སྲིད་པའི་རྒྱལ་མོ་འགྲན་གྱི་ཟླ་མེད་མ་ནི།
མཁའ་ཀློང་གསང་མདོས་ལས། མ་གཅིག་སྲིད་པའི་རྒྱལ་མོ་ནི། མ་ཞེས་བྱ་བ་ཀུན་འབྱུང་ཡུམ། ཅིག་ཞེས་བྱ་བ་ཉག་གཅིག་སེམས། སྲིད་ཅེས་བྱ་བ་སྣོད་བཅུད་གཞི། རྒྱལ་ཞེས་བྱ་བ་ཀུན་ལས་འཕགས། མོ་ཞེས་བ་འབྱུང་བའི་གནས་ཞེས་དང་། ཕྱི་ལྟར་ན་བཟང་ཟ་རིང་བཙུན། ནང་ལྟར་ན་ཐུགས་རྗེ་བྱམས་མ། གསང་བ་ལྟར་ན་གནམ་ཕྱི་གུང་རྒྱལ་ལམ་བདེ་འགྲོ་གསང་ཡུམ་སྲིད་པའི་རྒྱལ་མོ་ཞེས་ཕྱི་ནང་གསང་གསུམ་གྱི་སྒོ་ནས་མཚན་གསོལ་ཚུལ་འདྲ་མིན་ཡོད་པ་མ་ཟད། སྲིད་རྒྱལ་དུས་དྲུག་དང་། དབལ་མོ་ཉེར་བདུན། སྲིད་རྒྱལ་བྱ་ར་མ་གསུམ། དུས་བཞི་རྒྱལ་མོ་སོགས་དུ་མ་ཡོད། དེ་དག་ཐམས་ཅད་སྲིད་པ་རྒྱལ་མོའི་ངོ་བོ་ལས་མ་འདས་པ་ཡིན་ཡང་། སངས་རྒྱས་བསྟན་པ་དང་གདུལ་བྱ་སེམས་ཅན་དོན་དུ་སྤྲུལ་པ་བསམ་གྱི་མི་ཁྱབ་པར་བསྟན་པའོ། །
བསྟན་སྲུང་རྨ་རྒྱལ་པོམ་ར།
བསྟན་སྲུང་རྨ་རྒྱལ་པོམ་ར་ནི་མཚན་འདོགས་ཚུལ་འདྲ་མིན་་དེ་རྨ་གཉན་པོམ་ར། རྨ་མྱེས་པོམ་ར། རྨ་ཆེན་སྤོམ་ར་སོགས་དུ་མ་ཡོད་ཀྱང་དོན་དུ་གཅིག་པར་སེམས། བྱུང་ཁུངས་ཀྱི་ལོ་རྒྱུས་ནི། སྤོམ་རའི་ཐུགས་སྒྲུབ་ལས། ཀུན་བཟང་ཐུགས་ལས་སྤྲུལ་པ་སྟེ། སེམས་ཅན་དོན་ལ་སྤྲོས་པ་ནི། རྨ་ཆེན་པོམ་ར་ལྷ་ཡི་སྲས། སྐུ་མདོག་དཀར་གསལ་གངས་རི་འདྲ་ཞེས་གསུངས་པ་ལྟར། ཀུན་ཏུ་བཟང་པོ་གཤེན་ལྷ་འོད་དཀར་གྱི་ཐུགས་ཀྱི་སྤྲུལ་པ་ཡིན་ཞིང་། ཐུགས་རྗེ་ཆེ་ཞིང་སྟོབས་དང་ལྡན་པ་སྤྲུལ་པ་བྱེ་བ་ས་ཡས་སྟོང་གསུམ་བཀང་བ་ཐར་པའི་ལམ་གེགས་སེལ་བ། སྟོད་སྨད་ཡུལ་ས་ཐམས་ཅད་དབང་དུ་སྡུད་ཅིང་དགོས་འདོད་རེ་བ་བསྐང་སྟེ་འགྲོ་བའི་དོན་མཛད་པ། བཞུགས་ནི་རྨ་ཡུལ་མཐིལ་ན་བཞུགས་ཏེ་བོན་གྱི་བསྟན་པ་སྲུང་ཞིང་ཡང་འཁོར་སུམ་བརྒྱ་དྲུག་ཅུ་ཕྱི་འཁོར་འབུམ་དང་བཅས་པ་སོགས་མཛད་པ་རྒྱ་ཆེར་ཡོད་པའི་བཀའ་སྲུང་ཞིག་ངོ་།།
བཀའ་སྲུང་ཅང་སེང་སྟག་འདུས།
སྔོན་ལྷ་ཆེན་སྣང་བ་འོད་ལྡན་གྱི་སྤྲུལ་པ་དང་། དེའི་འཁོར་ཡང་ཅང་སེང་དམག་ཚོགས་དགུ་ཁྲི་དགུ་འབུམ་སོགས་ཡོད་པ་མ་ཟད། ཕྱིས་སུ་སྟོན་པ་རྫོགས་པའི་སངས་རྒྱས་བོད་གངས་ཅན་ལྗོངས་ཀོང་ཡུལ་དུ་ཞབས་བཅག་སྐབས། བཀའ་དྲིན་རྟེན་འབྲེལ་ལྕམ་མོ་ལམ་འཁྲིད་བྱུང་། དེ་དུས་སྟོན་པས་ཚེ་རབས་བསྟན་འགྲོའི་དོན་ཆེད་དགོངས་སྟེ་བསྟན་སྲུང་ལྕམ་མོ་ལམ་འཁྲིད་ཀྱི་བརྔན་དང་མཆོད་པའི་བཀའ་ལུང་ཡང་དག་མཛད་ཅེས་གསུངས་པ་དང་། སྲུང་མ་འདིའི་མཐུ་རྩལ་སོགས་བསམ་གྱིས་མི་ཁྱབ་སྟེ། མི་ཡི་ལུས་ལ་སེང་གེའི་མགོ་བོ་ཅན། དགྲ་སྟའི་དཔུང་རྒྱན། ཉི་ཟླའི་སྤྱན་མིག ལྗགས་ནི་བར་སྣང་གློག་འགྱུ། ཐོག་རྒོད་མཆེ་བ། ཆུ་གྲེའི་གཤོག་པ། རལ་གྲེའི་རྐང་པ་སོགས་སྤྲུལ་པ་སྣ་ཚོགས་ཡོད་པའི་བོན་གྱི་བཀའ་སྲུང་ཞིག་ཡིན་པའོ། །
བསྟན་སྲུང་མི་བདུད་འབྱམས་པ་ཁྲག་མགོ།
དྲ་བ་དམར་ནག་གི་རྒྱུད་ལས། བཞི་བཅུ་རྩ་ལྔ་ཐེག་པའི་ཡང་གོང༌། ས་འོད་དཀར་ལ་ལྗོན་སྟེང་ན། གནས་གསས་དབྱིངས་རུམ་ཐུགས་ཀྱི་སྤྲུལ་པ་ལས། གཡུའི་བྱིལ་བུ་ལུག་རྫི་མོ་གཅིག་གནམ་ནས་ས་ལ་སྤྲུལ་ལོ། དེའི་ཞལ་ནས་ཧ་དང་ཧི་ཞེས་བརྗོད་པས། འབྱུང་བ་ལྔའི་སྙིང་པོ་ལས། གཞའ་དང་སྤྲིན་དུ་བྱུང་བ་དེའི་བཅུད་ལས་རིན་པོ་ཆེ་ཡི་སྒོ་ང་གཅིག་བརྡོལ་བ་ལས། གེ་ཏ་ཁྲི་འདུལ་ཐང་པོ་དང༌། ན་ལྕམ་མགྲིན་རིང་མ་གཉིས་བཤོས་པ་ལས། མི་བདུད་འབྱམས་པ་ཁྲག་མགོ་བྱུང་ཞེས་གསུངས། དེས་མི་ཡི་སྲོག་ལ་བདུད་དུ་བྱེད། ཕྱུགས་ལ་གཅན་དུ་བྱེད། ཡོད་ཁམས་ཀུན་ལ་གནོད་ཅིང་འཚེ་བར་བྱེད་པའི་ལས་བྱས་པས། ཧྲིས་པ་གྱེར་མེད་ཀྱིས་དབལ་གསས་རྔམ་པའི་སྐུ་རུ་བཞེངས་ཏེ། བཀའ་སྒོ་དམ་བཏགས་མཛད༌ནས་བསྟན་པ་སྲུང་བའི་དཔལ་མགོན་དུ་མངའ་གསོལ་བ་དང་། ཁྱད་པར་དུ་རྒྱལ་བ་གཉིས་པ་མཉམ་མེད་ཆེན་པོའི་སྐྱེས་རབས་དགུ་ཡི་སྲུང་མར་མཛད་པ་ཡིན་པར་གསུངས། སྒོས་སུ་གདན་ས་ཆེན་མོ་དཔལ་གཤེན་བསྟན་སྨན་རི་བའི་ཁྲི་འཛིན་རིམ་བྱོན་དུས་བཀའ་སྲུང་མཛད་དེ་བསྟན་དང་བསྟན་འཛིན་སྐྱེས་བུ་རྣམས་ཀྱི་འཕྲིན་ལས་འབད་མེད་དུ་སྒྲུབ་པའི་བསྟན་སྲུང་གཙོ་བོ་ཞིག་ཡིན་པའོ། །
བསྟན་སྲུང་བཙན་རྒོད་ཧུར་པ་གསོད་རྐྱེན།
དྲ་བ་དམར་ནག་གི་རྒྱུད་ལས། གསས་ཆེན་རུས་བཞིའི་ཐུགས་ཁ་ནས་འོད་ཀྱི་ཡི་གེ་ཧ་བཞི་བྱུང་བ། སྲིད་རྒྱལ་ཐུགས་སྤྲུལ་རིན་པོ་ཆེའི་ཁུ་འཕང་བཞི་ལ་ཐིམ་པས། རིན་པོ་ཆེའི་སྒོ་ང་བཞི་རུ་གྱུར་པའི་ནང་ཚན། ཐ་མ་དེ་ཉིད་བརྡོལ་བ་ལས། བཙན་སྲིད་ཀྱི་རྒྱལ་པོ་ཧུར་པ་གསོད་རྐྱེན་བྱུང་ངོ༌། མཚན་གྱི་ཆ་ནས་ཞང་ཞུང་དམར་གྱི་སྐད་དུ་རྒྱ་ཝེར་སད་ཝེར་ནེ་ཝེར་རེ། སྤུ་རྒྱལ་བོད་ཀྱི་སྐད་དུ་བཙན་གྱི་རྒྱལ་པོ་ལྷ་དམག་བསྡུད། གསང་བའི་མཚན་དུ་བཙན་རྒོད་ཧུར་པ་གསོད་སྐྱིན་ཞེས་བྱ། དེས་འགྲོ་བ་གཞན་གྱི་སྲོག་དང་དབུགས་ལ་ཧུར་ཐུམ་བྱེད་ཅིང་སྲོག་ལ་རྔམ་པ་ཤ་གཟན་འབུམ་གྱིས་བསྐོར་བའི་ལས་བྱས་པས། ཆེ་མཆོག་ཡི་དམ་དབལ་གསས་ཀྱིས་མཐུ་སྟོབས་དྲག་པོའི་རྩལ་བསྐྱེད་དེ། དབང་དུ་བསྡུས་ནས་བསྟན་པའི་སྲུང་མར་བསྐོས། ཡ་ཐོག་བསྐལ་པའི་དང་པོ་སྟོན་པ་གཤེན་རབ་མི་བོ་དང༌། གཉན་བོན་ཐང་ཐང་ཁྲོལ་བ༌། བདུན་བོན་ཁ་སྟ་འགྲེང་ཡུག བཙན་བོན་དུམ་པ་མཚལ་ལྕགས་དང་བཅས་པའི་གཤེན་བོན་དེ་རྣམས་ཀྱི་སྒྲ་བླ་ཡིན་པ་དང་རིམ་བཞིན། བར་གྱི་སྲིད་པ་དབུ་མ་ལ་ཞང་ཞུང་ཧྲིས་པ་གྱེར་མེད། ཝེར་གེ་སྟག་ལོ་གཤེན་གསུམ༌། ཕ་ངལ་ཡང་གསང་གཤེན་གསུམ༌། ཡ་ངལ་ཀུ་རུབ་གཤེན་གསུམ། སྣ་རོ་དབང་གི་གཤེན་གསུམ་བཅས་ཀྱི་སྒྲ་བླ་དང༌། དུས་ཀྱི་སྲིད་པ་ཐ་མ་ལ་སྙིགས་དུས་ཀྱི་འདྲེན་པ་ཡོངས་ཀྱི་ཐུ་བོ་རྒྱལ་བ་མཉམ་མེད་ཆེན་པོས་བསྟན་པ་འཛིན་སྐྱོང་སྤེལ་གསུམ་གྱི་ལས་ལ་མཐུ་སྟོབས་ནུས་པ་གཅིག་ཏུ་བསྒྲིལ་བའི་དཔུང་གཉེན་གྱི་མཆོག་ཏུ་གྱུར་པ་ཞིག་ཡིན་པའོ།།
བསྟན་སྲུང་ཨ་བསྭེ་བྲག་བཙན་དགྲ་འདུལ།
འཛམ་གླིང་ཉི་མའི་དབུས་དཀྱིལ་གྱི་གངས་དཀར་ཏི་སེའི་བྱང་ཤར་ཕྱོགས། བལ་མོན་བོད་ཀྱི་སོ་མཚམས་འཕྱོ་བ་བཙན་གྱི་ཡུལ། དུག་མཚོ་མེར་བའི་འགྲམ་ཤེད། རིན་ཆེན་བྲག་དམར་ཟང་ཡག་ལ། རིན་ཆེན་བསེ་མཁར་སྨུག་པོའི་དབུས། ཡབ་ཨ་བསེ་རྒྱལ་བ་དང༌། ཡུམ་ས་སྲིན་མ་མོ་གཉིས་ཐབས་ཀྱི་རྫུ་འཕྲུལ་བརྡེབས་པ་ལས་སྤྲུལ་པའི་སྲས་བྲག་བཙན་ཨ་བསེ་རྒྱལ་བ་གཡུང་དྲུང་དགྲ་འདུལ་འདི་བྱུང་། དེ་ཡང་སྔོན་གྱི་བསྐལ་པ་དང་པོར་རི་རབ་ལྷུན་པོའི་ཕྱི་རོལ། ཉ་མེད་འོད་ཆགས་མཚོ་འགྲམ་གྱི་ནམ་མཁའ་མཛོད་ཀྱི་བྲག་ཕུག་ཏུ། འཆི་མེད་གཙུག་ཕུད་ཀྱི་ཐུགས་སྲས་གཤེན་གསང་བ་འདུས་པ་ཡིས། དབལ་གསས་རྔམ་པའི་སྐུར་བཞེངས་ནས། དྲེགས་པ་བཙན་ཁམས་དམ་ལ་བཏགས་པའི་དུས། རང་གི་སྲོག་སྙིང་ཕུལ་ཏེ་བསྟན་པ་སྲུང་བར་ཁས་བླངས། མཚན་ཡང་ལྷ་བཙན་ནེ་ཝེར་རྒྱལ་ཞེས་སུ་གྲགས། དབལ་གསས་ཐུགས་ཀྱི་བཀའ་སྡོད་ལགས་སོ། དེ་ནས་སྟོན་པ་གཤེན་རབ་མི་བོའི་སྤྱན་སྔར་བསྟན་སྲུང་ཁས་བླང་དམ་བཅའ་ཕུལ་བས། མཚན་ཡང་ཐོག་མེད་དགྲ་འདུལ་རྩལ་དུ་གསོལ། གཤེན་རབ་སྐུ་ཡི་བཀའ་སྡོད་ལགས་སོ། བར་གྱི་བསྐལ་པ་དབུས་མ་ལ། གནམ་མཚོ་ཕྱུག་མོའི་དོ་རིང་དུ། ཞང་ཞུང་སྟོང་རྒྱུང་མཐུ་ཆེན་དྲུང༌། བསྟན་པ་སྲུང་བའི་གཡར་དམ་བཅའ་བས། མཚན་ཡང་ཨ་བསྭེ་མྱུར་མགྱོགས་རྩལ་དུ་གྲགས། སྟོང་རྒྱུང་གསུང་གི་བཀའ་སྡོད་ལགས་སོ། དུས་ཀྱི་བསྐལ་པ་ཐ་མ་ལ། སྐྱིད་མཁར་སྔོ་ཕུག་གི་སྒྲུབ་གནས་སུ། ཞུ་ཡས་ལེགས་པོའི་བཀའ་ཉན་བསྒྲུབས་ཞིང་བསྟན་པ་སྲུང་བའི་ལས་མཛད་པའི་བཀའ་སྲུང་མཐུ་རྩལ་ཅན་ཞིག་ཡིན་པའོ། །
བསྟན་སྲུང་འཛམ་སྔོན་ཀུ་བེ་ར།
གདུང་རྒྱུད་ཀྱི་རྒྱལ་པོ་སྡེ་དྲུག་གི་ནང་ཚན་དམུ་རྒྱལ་གཤེན་གྱི་གདུང་འཛིན་ཡབ་རྒྱལ་བོན་ཐོད་དཀར་དེ་ཉིད་ཀྱིས་སྔོན་བསགས་སྨོན་ལམ་གྱི་མཐུ་བཙན་པ་ལས་གྲུབ་པར་མངོན་ཏེ། མཛད་མདོ་འབྲིང་པོ་ལས། ང་ནི་ནོར་གྱི་ལྷ་ཨར་ཡ་འཛམ་བྷ་ལྷ་བྱ་བ་ཡིན་ཏེ། སྲིད་པ་གསུམ་གྱི་ནོར་འབྱིན། བསྐལ་པ་གསུམ་གྱི་དབང་བསྐུར། འབྱུང་བ་བཞིའི་གཏེར་བསྲུང་བ་ཞིག་ལགས་ན། རྒྱལ་པོའི་བཀའ་ཡིས་བཅད་ན་བདག་ལ་དབང་མ་མཆིས། བདག་ཀྱང་རྒྱལ་པོའི་སྨོན་ལམ་མཐུ་ཡི་སྐུ་རྐྱེན་ཡིན། ཞེས་གསུངས་སོ། ནོར་སྲུང་ཆེན་པོ་དེ་ཉིད་བསྐལ་བཟང་སངས་རྒྱས་སྟོང་གི་འཁྲུངས་ཡུལ་འོལ་མོ་གླིང་གི་བྱང་ཤར་རིན་པོ་ཆེ་གཏེར་གྱི་དཀོར་མཛོད་བསྲུང་བའི་གནོད་སྦྱིན་ནོར་གྱི་བདག་པོ་ཞིག་ཡིན་པ་དང། སྐུ་མདོག་མཐིང་སྔོན་ནམ་མཁའི་གཟི་མདངས་དང་ལྡན་པ། ཞལ་གཅིག་ཕྱག་གཉིས་ཁྲོ་འཛུམ་གྱིས་གཤེན་ལ་གཟིགས་པའི་ཚུལ་སྟོན་པ་ཞིག་ཡོད། སྔོན་ཚེ་སངས་རྒྱས་སྤྱན་སྔར་ཁས་བླངས་པ་ཇི་བཞིན། སྣང་སྲིད་འབྱུང་བའི་ཚེ་བཀྲག་མདངས་གསུམ་བསྡུས་ནས། སྒྲུབ་གཤེན་གྱི་ཕྱྭ་ཚེ་བསྲིངས་བ་དང༌། ཟད་མེད་གཏེར་གྱི་དངོས་གྲུབ་ཀྱིས་རྒྱལ་བསྟན་ཡུན་དུ་འཚོ་བའི་ཆ་རྐྱེན་དུ་བྱོན་པའི་བསྟན་སྲུང་ཞིག་ཡིན་པའོ། །
བསྟན་སྲུང་རྒྱལ་ཆེན་ཤེལ་ཁྲབ་འབར་བ།
སྔོན་གྱི་བསྐལ་པ་དང་པོ་ལ། སྟོན་པ་འཆི་མེད་གཙུག་ཕུད་ཀྱིས་རི་རབ་རི་ཡི་རྩེ་མོ་རུ། དབལ་གསས་རྔམ་པར་སྤྲུལ་ནས་འཇིག་རྟེན་ཁམས་ཀྱི་ལྷ་སྲིན་སྡེ་བརྒྱད་ཐམས་ཅད་དམ་ལ་བཏགས་ནས་སྲོགསྙིང་ཕུལ་བའི་དུས་སུ། རྒྱལ་ཆེན་ཤེལ་ཁྲབ་ཅན་ནི་སྟོབས་ཆེ་ལ་རྩལ་དྲག་པ་ཞིག་བྱུང་བས། གཡུང་དྲུང་བོན་ཕྱི་ནང་གསང་གསུམ་གྱི་བསྟན་པ་སྲུང་བའི་དབང་བསྐུར་ཞིང༌། གསང་མཚན་ཤར་ཕྱོགས་རྒྱལ་པོ་ཤེལ་དཀར་འོད་དུ་གསོལ། བོད་རྒྱལ་ཁྲི་སྲོང་རིང་གཡུང་དྲུང་བོན་གྱི་བསྟན་པ་ཅུང་ཟད་བསྣུབས་པར་གྱུར་པའི་སྐབས། རྒྱ་གར་གཙུག་ལག་ན་ལེན་ཏྲ་ཡི་སྲུང་མ་མཛད། དེ་རྗེས་བསམ་ཡས་སུ་དྲངས་ཏེ་བསམ་ཡས་ཀྱི་དཀོར་བདག་ཏུ་མངའ་གསོལ། དེ་ནས་རིག་འཛིན་གོང་མ་རྣམས་ཀྱི་སྨོན་ལམ་བཟང་པོའི་སྟོབས་ཀྱིས་བོན་བསྟན་ཕྱི་དར་གྱི་སྒྲོན་བསྐལ་ཤར་བའི་ཚེ། བྲུ་བདག་ཉིད་རྗེ་བཙུན་སྟེ་བྲུ་རྗེ་གཡུང་དྲུང་བླ་མས་དམ་རྫས་དམ་ཆུ་བླུད་དེ་གཡས་རུ་དབེན་ས་ཁའི་བསྟན་སྐྱོང་གི་སྲུང་མ་མཛད་དོ། གསང་མཚན་རྒྱལ་ཆེན་ཤེལ་ཁྲབ་འབར་བ་ཞེས་གསོལ། དེ་རྗེས་རྗེ་མཉམ་མེད་ཆེན་པོའི་དྲུང་ནས་གདན་ས་༧སྨན་རི་བའི་བསྟན་དང་བསྟན་འཛིན་ཡོངས་ཀྱི་མགོན་མཛད་ཀྱི་གཉེར་བཞེས་པ་ནས་བཟུང༌། བསྟན་འཛིན་སྐྱེས་བུ་ཀུན་ལ་སྡོང་གྲོགས་རྒྱ་ཆེན་པོར་མཛད་ཅིང༌། ཁྱད་པར་དུ་མཉམ་མེད་འགྲོ་བའི་མགོན་པོ་ཤེས་རབ་རྒྱལ་མཚན་གྱི་རྗེས་སུ་འཇུག་པའི་བསྟན་འཛིན་གྱི་སྐྱེས་བུ་རྣམས་ལ་ལུས་དང་གྲིབ་མ་བཞིན་དུ་འཁོར་ཞིང་བསྟན་དགྲ་ཐམས་ཅད་ཚར་གཅོད་ཅིང་བསམ་དོན་རྣམས་མྱུར་དུ་འགྲུབ་པར་མཛད་པ་རྗེ་རིན་པོ་ཆེའི་སྤྱན་སྔར་ཁས་བླངས་ཤིང་དམ་བཅས་པའོ། །
བསྟན་སྲུང་རྒྱལ་ཆེར་ཉི་པང་སད་ཝེར།
ཉི་པང་སད་ཀྱི་མཆོད་བསྟོད་ལས། དབལ་ཆེན་གེ་ཁོད་བཀའ་ཉན་ལས་བྱེད་པ། བསྟན་པའི་བཀའ་སྐྱོང་ཝེར་རོ་ཉི་པང་སད། སྒྲ་བླའི་རྒྱལ་པོ་སྲོག་བདག་མཐུ་རྩལ་ཅན། དེ་ལ་ཞང་ཞུང་བོན་གྱིས་མཚན་གསོལ་བ། ཤེལ་འགྱིང་དཀར་པོ་ཞེས་ཀྱང་མཚན་དུ་གསོལ། ཁྲོམ་གྱི་རྒྱལ་པོའི་མིང་དང་མཚན་གསོལ་བ། སྲོག་བདག་སྲིད་པའི་རྒྱལ་པོ་ཞེས་ཀྱང་མཚན་དུ་གསོལ། གཡུང་དྲུང་སྟག་གཟིག་བོན་གྱིས་མཚན་གསོལ་བ། ཤེལ་འགྱིང་དཀར་པོ་ཞེས་ཀྱང་མཚན་དུ་གསོལ། རྒྱ་གར་ཆོས་ཀྱིས་མིང་དང་མཚན་གསོལ་བ། ཚང་པ་དུང་གི་ཐོར་གཙུག་ཞེས་ཀྱང་མཚན་དུ་གསོལ། རྒྱ་ནག་རྒྱལ་པོའི་མིང་དང་མཚན་གསོལ་བ། ཟླ་པང་སད་ཀྱི་རྒྱལ་པོ་ཞེས་ཀྱང་མཚན་དུ་གསོལ། སྤུ་རྒྱལ་བོད་ཀྱིས་མིང་དང་མཚན་གསོལ་བ། སྐྱ་དྲང་ཆེན་པོ་ཞེས་ཀྱང་མཚན་དུ་གསོལ”་ཞེས་མང་དུ་མཆིས། རྒྱལ་པོ་འདི་ཉིད་སྔོན་བདག་ཅག་སྟོན་པ་གཤེན་རབ་དྲུང་ནས་བསྟན་པ་སྲུང་བར་ཁས་བླངས་དམ་དུ་བཅས་པས། སྟོན་པས་ཀྱང་“ལི་བྱིན་ཧར་ར་ཞེས་མཚན་དུ་གསོལ་རྗེས་སུ། གཤེན་གསང་བ་འདུས་པ་ཡིས་གེ་ཁོད་གཉེན་ལུང་ཡང་དབེན་དུ་དབལ་གསས་རྔམ་པའི་སྐུ་སྤྲུལ་ནས། སྐུ་རྫོགས་དྲག་པོའི་ཏིང་འཛིན་གྱིས། སྒྲུབ་གཤེན་གྱེར་གྱི་བསྟན་པ་བསྲུང་བར་ཞལ་གྱིས་བཞེས། སྣང་སྲིད་ཕོ་རིགས་ཀུན་གྱི་རྗེ་བོར་གྱུར་པའི་རྒྱལ་ཆེན་འདི་ཉིད། རྫུ་འཕྲུལ་གྱི་ལྷ་ཆེན་སྐུ་བྱི་མང་རྐེ་སྤྲུལ་པའི་དབལ་ཆེན་གེ་ཁོད་དུ་སྤྲུལ་ཏེ་སྡེ་བརྒྱད་ལྷ་སྲིན་དབང་དུ་བསྡུས་པའི་དུས་སུ། རྒྱལ་པོ་འདི་ཉིད་ཕེབས་འདོད་མེད་ཀྱང་ཛྭ་དམར་དྲག་པོའི་སྔགས་ཀྱི་གཟེར་ནས། འོད་ཟེར་ལྕགས་ཀྱུས་སྲོག་སྙིང་བཀུག་པས། རང་དབང་མེད་པར་མདུན་དུ་ཡོང་ནས་རང་སྲོག་གསང་བའི་སྙིང་པོར་ཕུལ་ནས་བསྟན་པ་སྲུང་བའི་དམ་བཅས་ཞུས། མཚན་ནི་ཉི་པང་སད་དུ་གསོལ་བས་ད་ཆར་ཡོངས་གྲགས་སུ་བེད་སྤྱོད་གནང་རྒྱུའི་མཚན་འདི་སྐབས་དེ་དུས་བྱུང་བའོ། བཞུགས་ནི་རི་རབ་རི་ཡི་རྩེ་ལ་བཞུགས། བསྐྱོད་ནི་ཕྱོགས་མཚམས་སྟེང་འོག་ཀུན་ཏུ་བསྐྱོད། མཛད་ནི་གཡུང་དྲུང་བོན་གྱི་བསྟན་སྲུང་མཛད། བསྒྲུབ་ནི་དམ་ལྡན་གཤེན་གྱི་ལས་རྣམས་བསྒྲུབས་ཕྱེས་དུས་རབས་བརྒྱད་པ་བོད་རྒྱལ་ཁྲི་སྲོང་ལྡེའུ་བཙན་སྐབས་སུ་ཡང་། གྱེར་སྤུངས་སྣང་གཞིར་ལོད་པོ་ཡིས། ཞང་ཞུང་སྙན་བརྒྱུད་འགལ་རྐྱེན་དབང་དུ་མ་ཤོར་བའི་ཆེད་བཀའ་སྲུང་ཞིག་བཙལ་སྐབས་དེ་དུས་སྣང་སྲིད་ལྷ་སྲིན་སྡེ་བརྒྱད་ཕོ་རིགས་ཡོངས་ལས་ཤིན་ཏུ་མཐུ་རྩལ་གྲག་ཆེན་རྒྱལ་པོ་ཉི་པང་སད་ཀྱིས་སྲོག་སྙིང་དམ་དུ་བཅས་ཏེ་བསྟན་པ་སྲུང་བར་ཁས་བླངས་ཞལ་གྱིས་བཞེས་པ་མ་ཟད་ཁྱད་པར་དུ་གཉན་འཕྲང་དུས་རབས་དེའི་སྐབས་སུ་ཞང་ཞུང་སྟོང་རྒྱུང་མཐུ་ཆེན་དང་། བླ་ཆེན་དྲན་པ་ནམ་མཁའ་སོགས་སྤྱན་སྔར་ཞང་ཞུང་སྙན་རྒྱུད་གཙོས་པའི་བོན་བསྟན་སྲུང་བའི་ཞལ་གྱི་བཞེས་པ་སོགས་བཀའ་དྲིན་ཆེ་བའི་བོན་གྱི་སྲུང་མ་མཐུ་རྩལ་ཅན་གྱི་ལོ་རྒྱུས་རགས་བསྡུས་ཙམ་མོ། །
བསྟན་སྲུང་རྒྱལ་ཆེན་གྲགས་པ་སེང་གེ།
རྒྱལ་ཆེན་གྲགས་པ་སེང་གེ་འདིའི་བྱུང་ཁུངས་ཀྱི་ལོ་རྒྱུས་ནི། སྔོན་ཚེ་རྣམ་མཁྱེན་རྒྱལ་བའི་སྤྱན་སྔ་རུ་གཤེན་ཆུང་གོ་བོ་ཞེས་བྱ་བ་རིག་པའི་གནས་ལྔར་མཁས་པ་ཞིག་དང་། དེ་རྗེས་བཅོམ་ལྡན་འདས་ཀྱི་སྤྱན་སྔར་གྲགས་པ་སེང་གེ་པཎ་ཏྲི་ཏ་ཞིག་བྱུང་། གླིང་གི་སེང་ཆེན་རྒྱལ་པོའི་སྤྱན་སྔར་ཧོར་གྱི་བླ་མ་འོད་དཀར་ཞེས་བྱ་བ་བྱུང་། དེ་རྗེས་ཆོས་རྒྱལ་ཁྲི་སོང་ལྡེའུ་བཙན་དུས་སུ་མཁན་ཆེན་བྷོ་ཏི་ས་ཏ་ཞེས་པ་བྱུང་། དེ་རྗེས་ཞྭ་དམར་ཅོ་པན་ཐོགས་པ་ཡིས། སྐྱེ་འཕྲེང་དགུ་ལ་བཀའ་རྒྱུད་བསྟན་པ་སྤེལ། བྷོ་ཏི་ས་ཏྭས་བོན་བསྣུབས་ཉེས་སྐྱོན་གྱིས་ནད་མུག་མཚོན་གསུམ་གྱི་བདག་པོ་ཆེན་པོར་གྱུར་ཞིང་འཛམ་གླིང་སེམས་ཅན་ཀུན་གྱི་སྲོག་བདག་རྒྱལ་པོར་གྱུར། གཡུང་དྲུང་གཙུག་གཤེན་རྒྱལ་བའི་སྤྱན་ངར་ནས་གནས་ལྔ་བོན་ལ་སྦྱངས་བའི་བྱིན་མཐུས་ཀྱིས་དུས་ཕྱིས་བོན་གྱི་གདན་ས་ཆེན་མོ་ྋདཔལ་ལྡན་སྨན་རིའི་མཁན་རབས་ཉེར་གཉིས་པ་སྐུ་མདུན་བསོད་ནམས་བློ་གྲོས་དབང་གི་རྒྱལ་པོས་དམ་བཏགས་མཛད་དེ་བཀའ་སྲུང་བསྐོས་པ་དང་། དེ་རྗེས་བོན་གྱི་གདན་ས་འོག་མ་རབ་ལེགས་གཡུང་དྲུང་གླིང་དུ་སྐྱབས་མགོན་ཟླ་བ་རྒྱལ་མཚན་མཆོག་ནས་བཀའ་སྲུང་གི་གྲལ་དུ་བཞེས། ཐུགས་ཀྱི་ཆོ་འཕྲུལ་ཕྱོགས་བཅུར་ཁྱབ་ཅིང་སེམས་ཅན་ཡོངས་ལ་སྤྲུལ་ཞིང་རྫུན་ཏེ་སངས་རྒྱས་བསྟན་པ་སྲུང་བའི་བཀའ་སྲུང་དྲག་རྩལ་ཅན་ཞིག་ཡིན་པའོ། །
གཏེར་བདག་ཡུམ་སྲས་སྡེ་ལྔ།
སྲིད་པ་སྔོན་གྱི་དུས་ཙམ་ན་གཡུང་དྲུང་བོན་གྱི་སྒྲུབ་སྡེ་ཡིན་པ་དང་། དེ་རྗེས་དབལ་གསས་རྔམ་པའི་སྤྱན་སྔར་སྲོག་སྙིང་ཕུལ་ནས་གཡུང་དྲུང་བོན་བསྟན་སྲུང་བར་ཁས་བླངས་དམ་དུ་བཅས་པའོ། དེ་རྗེས་གསང་བ་འདུས་པའི་བཀའ་སྲུང་ཞལ་གྱིས་བཞེས་པ་དང་། དེ་རྗེས་བོན་བསྣུབས་པའི་སྐབས་སུ་བླ་ཆེན་ཁོད་སྤུངས་དང་། སྟང་ཆེན་དམུ་ཚ་གྱེར་མེད། ར་སང་ཁོད་རམ། ཧྲིས་པ་གྱེར་མེད་སོགས་ཀྱིས་བོན་གཏེར་སྦས་སྐབས་གཏེར་བདག་ཡུམ་སྲས་སྡེ་ལྔ་ལ་གཉེར་དུ་གཏད་པའོ། ཡུམ་སྲས་སྡེ་ལྔ་ནི་མ་བདུད་སྲིད་པའི་ཡུམ་གཅིག་མ་དང་། ལྷ་རྒོད་དྲེགས་པ་མཐུ་རྩལ་ཅན། ཀླུ་བདུད་ཐང་ལྷ་མཐུ་བོ་ཆེ། ནེ་གེ་འབྱམས་པ་ལྟས་བྱེད། བཙན་བདུད་ཧུར་པ་སྒྲ་བླའི་མགོན་དང་ལྔའོ། །
ཞང་ཞུང་བོན་གྱི་བཀའ་སྲུང་སྒྲ་བླའི་རྒྱལ་མོ།
གཡའ་དང་གངས་ཀྱི་ཕ་རོལ་སྤྲིན་དང་ན་བུན་ཚུར་རོལ་སྟག་རི་ཁྲ་བོའི་མར་ཞབས་དུང་རི་ནག་པོའི་རྩེ་མོ་མུ་ལེ་མཚོ་ཡི་གཏིང་རུམ་གཡུ་དང་མུན་པའི་གུར་ཁང་ན་སྒྲ་བླའི་རྒྱལ་མོ་མཐུ་མོ་ཆེ་ཞེས་བྱ་བ་ནི་སྐྱེ་འགྲོ་ཀུན་གྱི་ཡུམ་ཆེན་ལྷ་འདྲེ་ཀུན་གྱི་དབང་མོ་ཆེ་ཡིན་པ་མ་ཟད་ཉིན་མཚན་དུས་དྲུག་སོགས་སྤྲུལ་པ་མི་འདྲ་བར་བྱེ་བ་ས་ཡར་འགྱེད་ཅིང་བསྟན་པ་སྲུང་བའི་ལས་ལ་ཞུགས་པའི་ཞང་ཞུང་བོན་གྱི་བཀའ་སྲུང་ཞིག་ཡིན་པའོ། །

robotstxt: allowed

filter: keep


text:
བྱང་ཨཡེར་ལེནཌ་གྱི་མཛད་འཆར་ཁག་གྲུབ་རྗེས་ཇར་མན་གྱི་གྲོང་ཁྱེར་ (Frankfurt)་རུ་ཞབས་སོར་འཁོད་བསྟུན་མཛད་འཆར་དབུ་འཛུགས་གནང་འདུག
བོད་མིའི་བླ་ན་མེད་པའི་དབུ་ཁྲིད་༧གོང་ས་སྐྱབས་མགོན་ཆེན་པོ་མཆོག་ཕྱི་ཚེས་༡༢ ་ཉིན་ འཇར་མན་གྲོང་ཁྱེར་(Frankfurt)་ནང་ཞབས་སོར་བཀོད་ཡོད་ཅིང་། ཕྱི་ཚེས་ ༡༣་གྱི་སྔ་དྲོ་བཞུགས་གནས་མགྲོན་ཁང་དུ་རྒྱ་རིགས་ཁག་ཅིག་ལ་དམིགས་བསལ་མཇལ་འཕྲད་གནང་བ་དང་། དེའི་རྗེས་༧གོང་ས་མཆོག་ནས་(Hese)་ཧེ་སེའི་མངའ་སྡེའི་ཁོངས་ཀྱི་སློབ་གྲྭ་འདྲ་མིན་ནས་དམིགས་བསལ་འདེམས་སྒྲུག་བྱས་པའི་སློབ་མ་༡༦༠༠ ་ཙམ་ལ་ཐོུང་གི་ཐོག་ནས་འབྱུང་འགྱུར་འཛུཊ་བསྐྲུན་ཞེས་པའི་བརྗོད་གཞིའི་ཐོག་བཀའ་སློབ་གནང་ཡོད་པ་རེད།
ཡང་ཕྱི་དྲོ་གོང་ས་མཆོག་གིས་གོ་ལའི་བཟང་སྤྱོད་ཀྱི་རིན་ཐང་། ཞེས་པའི་བརྗོད་གཞིའི་ཐོག་མི་མང་ལ་བཀའ་སློབ་སྩལ་གནང་ཡོད་པ་རེད།
ཕྱི་ཚེས་ ༡༤ ་ཉིན། གྲོང་ཁྱེར་དེའི་ནང་ནུབ་ཕྱོགས་པའི་ཚན་རིག་རྣམ་གཞག་དང་། ནང་པའི་ལྟ་ཚུལ། ཞེས་པའི་བགྲོ་གླེང་ལྷན་ཚོགས་ཐོག་སྔ་དྲོའི་ཚོགས་ཐུན་སྐབས་ཆིབས་བསྒྱུར་བསྐྱང་གནང་རྒྱུ་དང་། ཡང་ཕྱི་ཚེས་ ༡༦ ་ཉིན། ཨི་ཊ་ལིའི་ Italy་སི་སི་ལིའི་ Sicily་མངའ་སྡེའི་ཊོར་མི་ན་(Taormina)གྲོང་ཁྱེར་ནང་གི་གནའ་བོའི་གྷི་རི་ཁི་དང་རོ་མན་འཁྲབ་སྟོན་ཁང་དུ་ཞི་བདེའི་སྐོར་མི་མང་ལ་བཀའ་སློབ་བསྩལ་འཆར་ཡོད་འདུག་ལ། ཡང་ཕྱི་ཚེས་ ༡༧ ་ཉིན། ཨི་ཊ་ལིའི་(Sicily)་མངའ་སྡེའི་མེ་སི་ན་ Messina་གྲོང་ཁྱེར་ནང་ ༧གོང་ས་མཆོག་གིས་བྱམས་བརྩེ་གཞི་རྩར་བཟུང་བའི་བཟང་སྤྱོད་ཉམས་ལེན་བྱ་ཚུལ་དང་། རྟེན་འབྲེལ་གྱི་རྣམ་གཞག་སྐོར་བཀའ་སློབ་བསྩལ་རྒྱུ་དང་། ཕྱི་ཚེས་ ༡༨ ་ཉིན། སི་སི་ལི་Sicily་མངའ་སྡེའི་པ་ལེར་མོ་ Palermo་གྲོང་ཁྱེར་ནང་དུ། ཤེས་ཡོན་ལ་སྤྲོ་སྣང་ཞེས་པའི་བརྗོད་གཞིའི་ཐོག་བཀའ་སློབ་སྩལ་རྒྱུ་ཡིན་འདུག
ཕྱི་ཚེས་ ༡༩ ་ཉིན། (Florence)་གྲོང་ཁྱེར་ནང་ཤེས་ཡོན་གྱི་ལམ་ནས་ཞི་བདེ་བསྐྲུན་ཐབས། ཞེས་པའི་བརྗོད་གཞིའི་ཐོག་མི་མང་ལ་བཀའ་སློབ་སྩལ་རྒྱུ་དང་། ཕྱི་ཚེས་ ༢༠ ་ནས་ ༢༡ ་གཉིས་རིང་ནང་ཆོས་ནས་གསུང་པའི་ཚན་རིག་དང་ལྟ་གྲུབ་ཀྱི་རྣམ་གཞག་དང་ཚན་རིག་བར་གྱི་བགྲོ་གླེང་ཚོགས་ལྷན་ཚོགས་ཐོག་ཆིབས་སྒྱུར་བསྐྱང་འཆར་ཡོད་ཅིང་། སྐབས་དེར་ཀླད་ཁམས་དང་ཚད་རྡུལ་ཕྲ་མོའི་དངོས་ཁམས་རིག་པའི་རྣམ་གཞག དེ་བཞིན་ནུབ་ཕྱོགས་པའི་ལྟ་གྲུབ་རྣམ་གཞག་སྐོར་བགྲོ་གླེང་མཛད་རྒྱུ་དང་། དེ་ནི་ཕེ་ས་སློབ་ཆེན་དང་བླ་མ་ཙོང་ཁ་པའི་ཆོས་ཚོགས་ཐུན་མོང་གི་གོ་སྒྲིག་ཞུ་བཞིན་ཡོད་འདུག
ཕྱི་ཚེས་ ༢༣་དང་༢༤ ་གཉིས་རིང་༧གོང་ས་མཆོག་གིས་ལ་ཏི་ཝ་ཡའི་ Latviaའི་རྒྱལ་ས་(Riga)་གྲོང་ཁྱེར་ནང་སློབ་དཔོན་ཀམལ་ཤི་ལས་མཛད་པའི་སྒོམ་རིམ་བར་པའི་བཀའ་ཆོས་དང་། རྗེ་ཙོང་ཁ་པ་ཆེན་པོས་མཛད་པའི་ལམ་རིམ་བསྡུས་དོན་ཆོས་འབྲེལ་བསྩལ་གནང་རྒྱུ་ཡིན་ཞིང་།
ཕྱི་ཚེས་ ༢༥ ་ཉིན་རྒྱལ་མཚམས་མེད་པའི་མཐུན་སྒྲིལ་སྐོར་བཀའ་སློབ་སྩལ་རྒྱུ་བཅས་ཀྱི་མཛད་འཆར་ཡོད་འདུག
གསར་འགོད་པ་རྡོ་རྗེ་འཚོ།


text:
མཚོ་སྔོན་གསར་འགྱུར་དྲ་བའི་འཕྲིན། ཟླ4 པའི་ཚེས25 ཉིན་ལ་ཞིང་ཆེན་སྲིད་གཞུང་གིས་སློབ་གསོ་ལྟ་སྐུལ་མཛུབ་སྟོན་ཨུ་ཡོན་ལྷན་ཁང་གི་ལས་དོན་ཚོགས་འདུ་འཚོགས་ཤིང་། ཞིང་ཆེན་ཏང་ཨུའི་རྒྱུན་ལས་ཨུ་ཡོན་དང་ཞིང་ཆེན་གྱི་ཧྲིན་ཀྲང་གཞོན་པ་ཝང་ཡུས་པོ་ཚོགས་འདུར་ཞུགས་པ་མ་ཟད་གཏམ་བཤད་པ་དང་། ལྟ་སྐུལ་མཛུབ་ཁྲིད་མ་ལག་འཐུས་ཚང་དུ་གཏོང་བ་དང་། རིམ་པ་རེ་རེའི་ཕྲག་ལ་འགན་གྱི་ལྗིད་ཚད་འགེལ་བ་དང་། མི་དམངས་ཡིད་ཚིམ་པའི་སློབ་གསོ་ཡག་པོ་བསྒྲུབ་ཆེད་ནུས་ཤུགས་ལྡན་པའི་འགན་སྲུང་འདོན་སྤྲོད་བྱེད་དགོས་པར་བསྟན། ཝང་ཞོན་གྱིས་ཚོགས་འདུར་གཙོ་སྐྱོང་གནང་བ་རེད་།
ཝང་ཡུས་པོ་ཡིས་བསྟན་དོན། སློབ་གསོའི་ལྟ་སྐུལ་མཛུབ་སྟོན་ལམ་ལུགས་ནི《 སློབ་གསོའི་བཅའ་ཁྲིམས》ནང་གཏན་འབེབས་བྱས་པའི་གཞི་རྩའི་སློབ་གསོ་ལམ་ལུགས་གྲས་ཀྱི་གཅིག་དང་། ཁྲིམས་ལྟར་སློབ་སྐྱོང་གི་གོ་རིམ་གལ་ཆེན་ཞིག་ཡིན། ཆབ་སྲིད་ལ་ལྟ་སྐུལ་དང་། སློབ་གྲྭར་ལྟ་ཞིབ། ལྟ་ཞིབ་ཚད་ལེན་དང་དཔྱད་དཔོག་བཅས་ཕྱོགས་གསུམ་གཞི་གཅིག་གི་སློབ་གསོའི་ལྟ་སྐུལ་མཛུབ་སྟོན་མ་ལག་ལ་སྔར་ལས་ལྷག་པས་འཐུས་ཚང་དུ་གཏོང་པ་དང་། “ ལྔ་བཞིའི་” འཐབ་ཇུས་དང་སྦྲེལ་མཐུད་ཧུར་ཐག་བྱས་ནས། ཧྲུའུ་ཅི་ཝང་ཅན་ཅོན་གྱིས་་ལོ་འགོར་གནང་བའི་སློབ་གསོ་ལས་དོན་ཐད་ཀྱི་མཆན་བཀོད་བླང་བྱ་ལག་བསྟར་བྱ་རྒྱུ་དང་ ། གནད་དོན་གྱི་སྟོན་ཕྱོགས་དང་དམིགས་ཚད་ཀྱི་ཁ་ཕྱོགས་མཐའ་འཁྱོངས་བྱེད་པ་དང་། སློབ་གསོའི་སྲིད་ཇུས་ཁག་ལ་ལག་བསྟར་དང་ཕན་ནུས་ཐོན་པར་སྐུལ་འདེད་གཏོང་དགོས། སློབ་གསོའི་སྤུས་ཚད་མཐོ་བའི་སྒོ་ནས་འཕེལ་རྒྱས་གཏོང་བ་དང་དེང་རབས་ཅན་དུ་གྱུར་བའི་འཛུགས་སྐྲུན་ལ་སྐུལ་འདེད་མགྱོགས་སུ་བཏང་ནས། བྱིས་པ་ཚང་མས་འདྲ་མཉམ་དང་སྤུས་ལེགས་ཀྱི་སློབ་གསོ་མྱོང་ཐུབ་པར་འགན་ལེན་བྱེད་དགོས་ཟེར།
ཝང་ཡུས་པོ་ཡིས་བསྟན་དོན། ཆབ་སྲིད་ཀྱི་ལྟ་སྐུལ་ལས་དོན་ལ་ཤུགས་སྣོན་རྒྱག་དགོས་། རིམ་པ་ཁག་གི་སྲིད་གཞུང་གིས་ཁྲིམས་ལྟར་སློབ་གསོའི་འགན་ནུས་ལག་བསྟར་བྱེད་པ་དང་། སློབ་གསོའི་བྱ་གཞག་དམིགས་སུ་བཀར་ནས་སྔོན་ལ་འཕེལ་རྒྱས་གཏོང་རྒྱུར་སྐུལ་འདེད་གཏོང་དགོས། སློབ་གྲྭར་ལྟ་སྐུལ་བྱེད་པའི་ཕན་འབྲས་ཟབ་ཏུ་གཏོང་བ་དང་། རིམ་པ་ཁག་དང་རིགས་སོ་སོའི་སློབ་གྲྭས་བཅའ་ཁྲིམས་དང་སྒྲིག་སྲོལ་ལྟར་སློབ་གཉེར་བྱེད་པར་སྐུལ་འདེད་གཏོང་བ་དང་། ཀུན་སྤྱོད་ལ་བརྟེན་ནས་མི་གསོ་སྐྱོང་ལ་རྒྱུན་འཁྱོངས་བྱ་དགོས། ལྟ་ཞིབ་ཚད་ལེན་དང་དཔྱད་དཔོག་བྱེད་ཤུགས་ཆེ་རུ་གཏོང་བ་དང་། དམིགས་ཚད་གདེང་འཇོག་མ་ལག་འཐུས་ཚང་དུ་གཏོང་བ་དང་། ལྟ་སྐུལ་མཛུབ་སྟོན་ཐད་ནས་རྙེད་པའི་གནད་དོན་ལ་དག་ཐེར་བྱས་ནས། སྤྱི་ཚོགས་ཀྱི་ལྟ་སྐུལ་ལ་དང་ལེན་བྱེད་དགོས། ད་ལོར་རྒྱལ་ཁབ་ཀྱིས་ཞིང་ཆེན་རིམ་པའི་མི་དམངས་སྲིད་གཞུང་གིས་སློབ་གསོའི་འགན་འཁྲི་ལག་བསྟར་ཐད་ལྟ་སྐུལ་མཛུབ་སྟོན་དང་གདེང་འཇོག་བྱེད་པ་དང་། འོས་འགན་སློབ་གསོ་དེ་དོ་མཉམ་པའི་སྒོ་ནས་འཕེལ་རྒྱས་གཏོང་བའི་དམིགས་ཚད་མངོན་འགྱུར་བྱུང་བ་དང་། རིམ་པ་ཁག་གི་སྲིད་གཞུང་གིས་སློབ་མཚམས་འཇོག་པར་ཚོད་འཛིན་དང་སློབ་ཞུགས་ལ་འགན་སྲུང་བྱེད་པའི་འགན་འཁྲི་ལག་བསྟར་བྱ་རྒྱུར་སྐུལ་འདེད་གཏོང་བ་བཅས་ཀྱི་དོན་ཆེན་གསུམ་ལག་དོ་སྣང་ བྱ་རྒྱུ་རེད་ཟེར།
ལོ་ཙཱ་བ། གཡང་སྐྱིད།